text:
Ibali 73: Ukumkani Wokugqibela Olungileyo KwaSirayeli
UYOSIYA uneminyaka esibhozo kuphela ubudala ekumiselweni kwakhe njengokumkani wezizwe ezibini zakwaSirayeli. Usemncinane gqitha ukuba abe ngukumkani. Ngoko kuqala uncedwa ngabantu abathile abadala ukulawula uhlanga.
Xa sele kudlule iminyaka esixhenxe uYosiya engukumkani, uqalisa ukufuna uYehova. Ulandela umzekelo wookumkani abalungileyo abanjengoDavide, uYehoshafati noHezekiya. Ngoko ke, esekwishumi elivisayo, uYosiya wenza isenzo senkalipho.
Kangangexesha elide inkoliso yamaSirayeli ibingabantu ababi gqitha. Banqula oothixo bobuxoki. Baqubuda kwizithixo. Ngoko uYosiya uphuma namadoda akhe aze aqalise ukushenxisa unqulo lobuxoki elizweni. Lo ngumsebenzi omkhulu kuba abantu abaninzi banqula oothixo bobuxoki. Nanko uYosiya namadoda akhe beqhekeza izithixo.
Emva koko uYosiya umisela amadoda amathathu ukuba akhokele ekulungisweni kwetempile kaYehova. Kuqokelelwa imali ebantwini ize inikwe la madoda ukuze kwenziwe umsebenzi. Ngoxa esebenza etempileni, umbingeleli omkhulu uHilekiya ufumana into ebaluleke gqitha apho. Yincwadi yomthetho awathi uYehova mayibhalwe nguMoses mandulo. Yayilahlekile kangangeminyaka emininzi.
Le ncwadi isiwa kuYosiya aze acele ukuba ayifundelwe. Njengokuba ephulaphule, uYosiya uyabona ukuba abantu bebengawugcini umthetho kaYehova. Uba buhlungu gqitha ngenxa yale nto aze azikrazule iimpahla zakhe, njengokuba umbona apha. Uthi: ‘UYehova usiqumbele, kuba oobawo abayigcinanga imithetho ebhalwe kule ncwadi.’
UYosiya uyalela umbingeleli omkhulu uHilekiya ukuba azame ukuqonda ukuba uza kwenza ntoni na uYehova ngabo. UHilekiya uya kumfazi onguHulida, umprofetikazi, aze ambuze. UHulida umnika olu daba luvela kuYehova ukuba aludlulisele kuYosiya: ‘Iya kohlwaywa iYerusalem nabo bonke abantu kuba abantu bebenqula oothixo bobuxoki nelizwe lizaliswe bububi. Kodwa kuba wena, Yosiya, wenze okulungileyo, esi sohlwayo asiyi kuza de kube semva kokufa kwakho.’
Imibuzo
- Uneminyaka emingaphi uYosiya xa esiba ngukumkani, yaye uqalisa ukwenza ntoni emva kokuba eye wangukumkani kangangeminyaka esixhenxe?
- Kulo mfanekiso wokuqala wenza ntoni uYosiya?
- Ufumana ntoni umbingeleli omkhulu xa amadoda elungisa itempile?
- Kutheni uYosiya ekrazula iimpahla zakhe?
- Nguwuphi umyalelo uYehova awudlulisela kuYosiya ngomprofetikazi uHulida?
Imibuzo eyongezelelekileyo
- Funda eyesi-2 yeziKronike 34:1-28.
Nguwuphi umzekelo awumiselayo uYosiya kwabo kusenokwenzeka ukuba kwafuneka banyamezele ngoxa babeselula? (2 Kron. 33:21-25; 34:1, 2; INdu. 27:10)
Ngawaphi amanyathelo abalulekileyo uYosiya awawathabathayo okuhambisela phambili unqulo lokwenyaniso xa wayeneminyaka esi-8, eli-12, neli-18 elawula? (2 Kron. 34:3, 8)
Ziziphi izifundo esinokuzifunda kumzekelo kaKumkani uYosiya noMbingeleli Omkhulu uHilekiya ngokuphathelele ukugcina iindawo zethu zonqulo zikwimeko entle? (2 Kron. 34:9-13; IMize. 11:14; 1 Kor. 10:31)
Funda Okungakumbi
Ikhadi LeBhayibhile LikaYosiya
Nakubeni uyise wayengengomzekelo, uYosiya wakhetha ukukhonza uThixo. Yintoni eyamnceda ukuze enze okulungileyo?


c: text/html

text:
Ngaba Ufanele Ukholelwe KuThixo Oziqu Zithathu?
Bangaphezu kweebhiliyoni ezimbini abantu abathi bangamaKristu. Abaninzi kubo bangamalungu eecawa ezinemfundiso kaThixo Oziqu Zithathu
BHAYIBHILE yagqitywa ngonyaka we-98. Kamva, kwavela iimfundiso ezakhokelela kwekaThixo Oziqu Zithathu ezamiselwa libhunga elalikwisixeko saseNicaea eAsia Minor, ngoku eyi-Iznik, eTurkey ngonyaka ka-325. NgokweNew Catholic Encyclopedia, isivumo sokholo seBhunga laseNicaea saba sisiqalo sengcaciso esemthethweni ‘yeemfundiso zecawa,’ kuquka ekaThixo noKristu. Kwakutheni ke ukuze kubonakale kuyimfuneko ukuba kubekho ingcaciso kaThixo noKristu emva kweminyaka iBhayibhile igqityiwe? Ngaba iBhayibhile ayicacanga kule miba ibalulekileyo?
NGABA UYESU UNGUTHIXO?
Xa uConstantine waba ngumlawuli woBukhosi baseRoma, abo bathi bangamaKristu babengavumelani ngolwalamano olukhoyo phakathi koThixo noKristu. Ngaba uYesu wayenguThixo? Okanye wayedalwe nguThixo? Ukuze alungise loo mbambano, uConstantine wabiza iinkokeli zeecawa eNicaea, kungekhona ukuze afumane inyaniso ngonqulo kodwa ngenxa yokuba wayengafuni unqulo lwahluleubukhosi bakhe phakathi.
“Kuthi thina kukho uThixo omnye, uYise.”—1 Korinte 8:6
UConstantine wacela oobhishophu, ekusenokwenzeka ukuba babengamakhulu, ukuba bafikelele kwisivumelwano esinye, kodwa isicelo sakhe sakhatywa. Wacebisa ukuba ibhunga livume imfundiso engacacanga yokuba uYesu “usisiqu esinye” (homoousios) kunye noYise. Le mfundiso yeentanda-bulumko zamaGrike engekhoyo eZibhalweni yaba sisiseko semfundiso kaThixo Oziqu Zithathu, njengoko kwaye kwaboniswa kamva kwizivumo zokholo zecawa. Ngasekupheleni kwenkulungwane yesine, yayisele ibalasele imfundiso kaThixo Oziqu Zithathu, equka inxalenye yakhe yesithathu, umoya oyingcwele.
KUTHENI UFANELE UBE NOMDLA?
UYesu wathi ‘abanquli bokwenyaniso baya kumnqula uBawo ngenyaniso.’ (Yohane 4:
Okokuqala, iBhayibhile ayithethi ‘ngoThixo Oziqu Zithathu.’ Okunye, uYesu akazange athi uyalingana noThixo. Kunoko, uYesu wayemnqula uThixo. (Luka 22:
Oko kuthethwa siSivumo Sokholo saseNicaea:
“Sikholelwa . . . kwiNkosi enye uYesu Kristu . . . osisiqu esinye noYise, uThixo kaThixo, uKhanyiselo loKhanyiselo, oyena Thixo woyena Thixo.”
Oko ikutshoyo iBhayibhile:
“UBawo mkhulu kunam [Yesu].”
—Yohane 14: 28. *
“Ndiyenyuka [mna Yesu], ndiya kuBawo, kuYihlo; kuThixo wam, kuThixo wenu.”
—Yohane 20:17.
“Kuthi thina mnye uThixo, uYise.”
—1 Korinte 8:6.
“Makabongwe uThixo, uYise weNkosi yethu uYesu Kristu.”
—1 Peter 1:3.
“Utsho uAmen [uYesu], . . . ingqalo yayo indalo kaThixo.”
—ISityhilelo 3: 14. *
^ isiqe. 13 Akekeliswe sithi. Zonke ezi vesi zithatyathwe kwiZibhalo Ezingcwele.
^ isiqe. 17 Incwadi enceda ekufundeni iBhayibhile ethi Yintoni Ngokwenene Efundiswa YiBhayibile? inezi zifundo zibini: “Yiyiphi Inyaniso Ngokuphathelele UThixo?” nesithi “Ngubani UYesu Kristu?” Ungazifumanela ikopi yakho kumaNgqina kaYehova okanye uyifunde kwi-intanethi kuwww.jw.org.

robotstxt: allowed

filter: keep


text:
IMBONISELO (YOKUFUNDISA) SEPTEMBA 2012
Indlela Eliza Kupheliswa Ngayo Eli Hlabathi
IBhayibhile isichazela ngeziganeko ezilishumi ezibalulekileyo eziza kwenzeka kungekudala. Ziziphi ezo ziganeko? Ziza kukuchaphazela njani?
Kuza Kubakho Uxolo Iminyaka Eliwaka—Nangaphezulu!
Funda indlela uBukumkani bukaYesu obuya kuzizisa ngayo iintsikelelo kuluntu.
Izikolo Zobuthixo-Zibubungqina Bokuba UYehova Uyasithanda
Sinokungenelwa njani kwimfundiso yobuthixo?
Funda Kumonde KaYehova NokaYesu
UYehova noYesu babonisa njani ukuba banomonde? Simele senzeni ukuze sixelise umonde abanawo?
‘Aniyazi Imini Okanye Ilixa’
Wayethetha ukuthini uYesu? La mazwi akhe amele asichaphazele njani?
UYehova Uyabahlanganisa Abantu Bakhe Abanovuyo
Ifana njani imibhiyozo ekuthethwa ngayo eBhayibhileni neendibano zamaNgqina kaYehova? Kutheni kubalulekile nje ukuba siye kwezi ndibano?


text:
Chapter 1
1 Amazwi ka-Amosi, obengowakubo abalusi baseTekowa, awawabonayo ngokusingisele kwaSirayeli, ngemihla kaUziya ukumkani wakwaYuda, ngemihla kaYarobheham unyana kaYowashe, ukumkani wakwaSirayeli, iminyaka emibini phambi konyikimo.
2 Wathi: UYehova uyabharhula eZiyon, akhuphe ilizwi lakhe eYerusalem, amakriwa abalusi enze isijwili, incopho yeKarmele yome.
3 Utsho uYehova ukuthi, Ngenxa yezikreqo ezithathu zeDamasko, ngenxa yezine—andiyi kuyibuyisa umva le nto—ngenxa yokuba bambhulayo uGiliyadi ngezibhulo zesinyithi:
4 ndiya kuphosa umlilo endlwini kaHazayeli, utshise iingxande ezinde zikaBhen-hadade.
5 Ndowaphula umvalo weDamasko, ndinqumle ummi wasesihlanjeni seAven, nophethe intonga yobukumkani eBhete-eden; bathinjwe abantu bakwa-Aram, baye eKire; utsho uYehova.
6 Utsho uYehova ukuthi, Ngenxa yezikreqo ezithathu zeGaza, ngenxa yezine—andiyi kuyibuyisa umva le nto—ngenxa yokuthimba kwabo abathinjwa ngokuzeleyo, ukuze babanikele kuEdom:
7 ndiya kuthumela umlilo eludongeni lweGaza, utshise iingxande zayo ezinde.
8 Ndomnqumla omiyo eAshdode, nophethe intonga yobukumkani eAshkelon; ndisibuyisele isandla sam phezu kwe-Ekron, atshabalale amasalela amaFilisti; itsho iNkosi uYehova.
9 Utsho uYehova ukuthi, Ngenxa yezikreqo ezithathu zeTire, ngenxa yezine—andiyi kuyibuyisa umva le nto—ngenxa yokubanikela kwabo abathinjwa bephelele kuEdom, abawukhumbula umnqophiso wobuzalwana:
10 ndiya kuthumela umlilo eludongeni lweTire, utshise iingxande zayo ezinde.
11 Utsho uYehova ukuthi, Ngenxa yezikreqo ezithathu zakwaEdom, ngenxa yezine—andiyi kuyibuyisa umva le nto—ngenxa yokumsukelisa kwakhe umzalwana wakhe ngekrele, eyilahlile imfesane yakhe, umsindo wakhe uhlala uqwenga, emana egcine ukuphuphuma komsindo wakhe:
12 ndiya kuthumela umlilo kwaTeman, utshise iingxande ezinde zaseBhotsera.
13 Utsho uYehova ukuthi, Ngenxa yezikreqo ezithathu zoonyana baka-Amon, ngenxa yezine—andiyi kuyibuyisa umva le nto— ngenxa yokuqangqulula kwabo abamithiyo baseGiliyadi, ukuze bandise umda wabo:
14 ndiya kubasa umlilo eludongeni lweRabha, utshise iingxande zayo ezinde, kuhlatywa umkhosi ngemini yokulwa, kukho umoya ovuthuzayo ngemini yesaqhwithi.
15 Uya kuthinjwa emke ukumkani wabo, yena nabathetheli bakhe kunye naye; utsho uYehova.


text:
UMoses—Indoda Eyayinothando
YINTONI UTHANDO?
Uthando luquka ukuba nomsa ngabanye. Umntu onothando ubonisa ngamazwi nangezenzo ukuba uyabathanda abanye, enoba kuza kufuneka ancame izinto zakhe ezixabisekileyo.
UMOSES WALUBONAKALISA NJANI UTHANDO?
UMoses wazibonakalisa ukuba uyamthanda uThixo. Wakwenza njani oko? Khumbula amazwi abhalwe kweyoku-1 kaYohane 5:3: “Kuba ukumthanda uThixo kuko ukuthi, siyigcine imiyalelo yakhe; kwaye ayinzima imiyalelo yakhe.” UMoses wawathobela la mazwi. UMoses wayesenza yonke into ayithunywa nguThixo—kungakhathaliseki ukuba luthumo olunzima njengokuya kuFaro onamandla okanye yinto elula njengokukhomba ngentonga yakhe phezu koLwandle Olubomvu. UMoses wathobela uThixo enoba wayethunywa into enzima okanye elula. “Wenza kanye njengoko.”—Eksodus 40:16.
UMoses wayewathanda amaSirayeli. Ayeqonda ukuba uYehova usebenzisa uMoses ukuze akhokele abantu bakhe, ngoko ke eza kuMoses neengxaki zawo ezahlukahlukeneyo. IBhayibhile ithi: “Bema phambi koMoses abantu kususela kusasa kwada kwangokuhlwa.” (Eksodus 18:13-16) Khawube nomfanekiso ngqondweni wendlela afanele ukuba wayedinwe ngayo uMoses njengoko umSirayeli emva komnye wayesiza kuye aze achaze ingxaki yakhe! Sekunjalo, uMoses wabaphulaphula abantu awayebathanda.
UMoses akazange abaphulaphule nje kuphela abantu, kodwa waphinda wabathandazela. Wathandazela nkqu nabo babemphethe kakubi! Ngokomzekelo, xa uMiriyam udadewabo wakhalazela uMoses, uYehova wambetha ngeqhenqa. Kunokuba avuye ngenxa yeso sohlwayo, uMoses wamcelela uxolo kuYehova ngomthandazo esithi: “Owu Thixo, khawuncede! Nceda, mphilise!” (Numeri 12:13) Ngaba ikho enye into eyabangela ukuba uMoses athandazele udadewabo, ngaphandle kothando?
SIFUNDA NTONI THINA?
Sinokumxelisa uMoses ngokuthi nathi sithande uThixo. Uthando olunjalo lusenza sithobele imithetho yakhe “ngokusuka entliziyweni.” (Roma 6:17) Xa sithobela uYehova ngentliziyo epheleleyo, simenza avuye. (IMizekeliso 27:11) Nathi siyazuza. Ngapha koko, xa sikhonza uThixo kuba simthanda ngokusuka entliziyweni, asenzi nje izinto ezilungileyo kodwa siyakuvuyela ukwenjenjalo!—INdumiso 100:2.
Enye indlela esinokumxelisa ngayo uMoses kukubathanda ngokusuka entliziyweni abanye. Xa ilungu lentsapho okanye umhlobo esixelela ngengxaki ethile, uthando lusenza (1) siphulaphule, (2) sibe novelwano—okanye siyive intlungu ayivayo size (3) simxelele ukuba simkhathalele.
NjengoMoses, nathi sifanele sibathandazele abo sibathandayo. Maxa wambi, sisenokubona ngathi asinakukwazi ukubanceda. Sisenokude sithi, “Ndiyaxolisa kuba kungekho nto ndinokuyenza ngaphandle kokukuthandazela.” Kodwa khumbula: “Isikhungo somntu olilungisa, xa sisebenza, sinamandla amakhulu.” (Yakobi 5:16) Imithandazo yethu inokwenza uYehova enzele umntu othile into ebengazimiselanga kuyenza. Ngaba ikho into ebhetele esinokuyenzela abantu esibathandayo ngaphezu kokubathandazela? *
Ngaba akuvumi ukuba ininzi into esinokuyifunda kuMoses? Nangona wayengumntu ofana nathi, wamisela umzekelo omhle wokuba nokholo, ukuthobeka nothando. Ukuba sizimisela ukuxelisa umzekelo wakhe, siya kuzuza lukhulu, thina kunye nabanye.—Roma 15:4.
^ isiqe. 8 Ukuze uThixo ayiphulaphule imithandazo yethu, sifanele sizame ngamandla ethu onke ukwenza ukuthanda kwakhe. Ukuze ufumane ulwazi olungakumbi, funda isahluko 17 sencwadi ethi Yintoni Ngokwenene Efundiswa YiBhayibhile?, epapashwe ngamaNgqina kaYehova.


text:
Iimpendulo Zemibuzo YeBhayibhile
Ngaba ingaze ingabikho indlala emhlabeni?
Nyaka ngamnye kufa izigidi ngezigidi zabantu zibulawa kukungondleki nezifo ezibangelwa yindlala. Nangona amazwe amaninzi efumile, uninzi lwabantu luse ziimpula zikalujaca. NeBhayibhile ithi akungoku indlala yaba yingxaki eluntwini.—Funda uYohane 12:8.
Indlala inokupheliswa kuphela ngurhulumente onokulawula umhlaba wonke. Loo rhulumente kungafuneka abe namandla okwahlulela uluntu ubutyebi ngokulinganayo aze aphelise neemfazwe ezingoyena nobangela wendlala. UThixo usithembise kanye urhulumente onjalo.—Funda uDaniyeli 2:44.
Ngubani onokukwazi ukuphelisa indlala?
UThixo umisele uNyana wakhe uYesu ukuze alawule bonke abantu. (INdumiso 2:4-8) UYesu uza kuwahlangula amahlwempu aze aphelise ingcinezelo nobundlobongela.—Funda iNdumiso 72:8, 12-14.
Njengokuba kwachazwa kwangaphambili ukuba “iNkosana yoXolo” uYesu iza kwenza kube luxolo nokhuseleko emhlabeni wonke. Emva koko, umntu wonke emhlabeni uza kuba nelakhe ikhaya, anandiphe umsebenzi owanelisayo, aze abe nentabalala yokutya.—Funda uIsaya 9:6, 7; 65:21-23.
Funda Okungakumbi
Uza Kwenza Ntoni UYesu Kwixesha Elizayo?
UYesu uza kuzisa uxolo emhlabeni.
Ngaba Uya Kuze Abekho Urhulumente Wehlabathi Lonke?
Khawucinge nje ngoxolo nonqabiseko olunokubakho xa kulawula urhulumente omnye ehlabathini lonke. Kutheni simele simkholelwe nje uThixo xa ethembisa ngokuzisa urhulumente onjalo? Ingangubani umlawuli ofanelekileyo?


text:
Ukuthobela Izilumkiso Kunokusindisa Ubomi Bakho!
NGODISEMBA 26, 2004, inyikima enkulu yantlitha iSimeulue, isiqithi esikumntla-ntshona wonxweme lwaseSumatra, eIndonesia. Onke amehlo ayethe ntsho elwandle. Amanzi olwandle ayebhekela ngendlela engaqhelekanga. Ngesiquphe wonke umntu wakhwaza esithi, “Smong! Smong!” gama elo lithetha itsunami. Kwimizuzu nje eyi-30, amaza anamandla antlitha unxweme, aza onakalisa amakhaya alapho.
Isiqithi iSimeulue saba yindawo yokuqala ukuntlithwa yiloo tsunami. Kodwa kubantu balapho abayi-78 000, kwafa abasixhenxe kuphela. Kutheni bembalwa kangaka? * Abantu balapho badla ngokuthi: ‘Xa umhlaba unyikima ngamandla namanzi olwandle ebhekela, balekela ezintabeni, kuba kungekudala aza kubuya ngamandla.’ Ngokusuka kumava angaphambili, abantu baseSimeulue babefunde ukuqwalasela utshintsho olwenzeka elwandle ukuze babone xa kuza kubakho itsunami. Ukuthobela isilumkiso kwabusindisa ubomi babo.
IBhayibhile ithetha ngentlekele ezayo, “imbandezelo enkulu ekungazange kubekho injengayo ukususela ekuqaleni kwehlabathi de kube ngoku, nekungasayi kubakho injengayo kwakhona.” (Mateyu 24:21) Kodwa ayisosiphelo sehlabathi okanye intlekele yemvelo—kuba injongo kaThixo kukuba umhlaba uhlale ngonaphakade. (INtshumayeli 1:4) Kunoko, imbandezelo ezayo sisenzo sikaThixo ‘sokonakalisa abo bawonakalisayo umhlaba.’ Iza kuba sisiphelo sabo bonke ububi nezinto ezibuhlungu. (ISityhilelo 11:18; IMizekeliso 2:22) Iya kuba yintsikelelo yokwenene leyo!
Ngaphezu koko, ngokwahlukileyo kwiitsunami, iinyikima zomhlaba, okanye ugqabhuko-dubulo lweentaba, intshabalalo ezayo ayiyi kubabulala abantu abamsulwa. IBhayibhile ithi “uThixo uluthando,” kwaye lo Thixo, ogama linguYehova, uthembisa ukuba “amalungisa aya kuwudla ilifa umhlaba, ahlale kuwo ngonaphakade.” (1 Yohane 4:8; INdumiso 37:29) Noko ke, unokusinda njani kwimbandezelo enkulu uze uzuze kwezi ntsikelelo zithenjisiweyo? Undoqo nanku: Thobela isilumkiso!
KHAWULEZA UKUBONA XA IZINTO ZITSHINTSHA
Asilwazi olona suku lokupheliswa kobubi nezinto ezibuhlungu, kuba uYesu wathi: “Akukho bani uwaziyo loo mhla nelo lixa, azazi neengelosi zamazulu engazi noNyana, kodwa nguBawo kuphela.” Sekunjalo, uYesu wasikhuthaza ukuba ‘sihlale silindile.’ (Mateyu 24:36; 25:13) Silinde ntoni? IBhayibhile isichazela ngeemeko eziza kubakho kweli hlabathi ngaphambi kokuba kufike isiphelo. Njengokuba ukutshintsha ngesiquphe kolwandle kwabalumkisa ngetsunami eyayisiza abantu baseSimeulue, ukutshintsha okuphawulekayo kweziganeko zehlabathi kuthetha ukuba isiphelo sikufuphi. Ibhokisi ehamba neli nqaku inezinye zezinto eziphawulekayo eziza kutshintsha iBhayibhile ethetha ngazo.
Yinyaniso kona ukuba ezinye zezo ziganeko okanye iimeko ezidweliswe kule bhokisi ziza kube zingaqali ukwenzeka. Kodwa uYesu wathi xa sibona “zonke ezi zinto,” siya kukwazi ukuba isiphelo sisemnyango. (Mateyu 24:33) Zibuze, ‘Kunini embalini apho ezi ziganeko zichaziweyo (1) zenzeke ehlabathini jikelele, (2) zenzeke ngexesha elinye, yaye (3) ziye zaqatsela ngobubi?’ Kucacile ukuba siphila kanye kwelo xesha ngoku.
INDLELA UTHIXO ABONISA NGAYO UKUBA UYASITHANDA
Owayesakuba ngumongameli waseMerika wathi “Iinkqubo ezikhupha izilumkiso kusengaphambili . . . ziyabusindisa ubomi.” Emva kwetsunami ka-2004, kwafakwa inkqubo yokulumkisa abantu kuloo mmandla uchaphazelekileyo ukuze kuthintelwe ukufa kwabantu kwakhona kwixesha elizayo. Ngokufanayo, uThixo wenze ilungiselelo lokulumkisa abantu ngaphambi kokuba isiphelo sifike. IBhayibhile yaprofeta yathi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.”—Mateyu 24:14.
Kunyaka ophelileyo kuphela, amaNgqina kaYehova achithe iiyure ezingaphezu kwe-1,9 bhiliyoni eshumayela iindaba ezilungileyo kumazwe ayi-240 ngeelwimi ezingaphezu kwe-700. Ukwenziwa kwalo msebenzi namhlanje kububungqina bokuba isiphelo sikufuphi. Ngenxa yokuba ebathanda abamelwane bawo, amaNgqina kaYehova enza konke okusemandleni awo ukulumkisa abantu ngemini kaThixo yomgwebo eza ngokukhawuleza. (Mateyu 22:39) Into yokuba uzuza kule nkcazelo ibonisa ukuba uYehova uyakuthanda. Khumbula ukuba, “[uThixo] akanqweneli ukuba kutshabalale nabani na kodwa unqwenela ukuba bonke bafikelele enguqukweni.” (2 Petros 3:9) Ngaba nawe uza kumthanda uThixo uze uthobele isilumkiso?
BALEKELA KWINDAWO EKHUSELEKILEYO!
Khumbula ukuba abantu beelali ezikunxweme lwaseSimeulue babalekela kwiindawo eziphezulu xa babebona amanzi ebhekela; abazange bawalinde abuye. Ukungalibazisi kwabo kwabasindisa. Ukuze usinde kwimbandezelo ezayo, umele ubalekele kwindawo ephezulu, ngaphambi kokuba ushiywe lixesha. Njani? Umprofeti uIsaya waphefumlelwa ukuba abhale isimemo esinamandla nesisadluliselwayo ‘ekupheleni kwale mihla’ siphila kuyo. Sithi: “Yizani, masinyuke siye entabeni kaYehova . . . asiyalele ngeendlela zakhe, ukuze sihambe emendweni wakhe.”—Isaya 2:2, 3.
Ukunyukela encotsheni yentaba kukwenza ukwazi ukubona yonke into kwaye ukhuseleke. Ngendlela efanayo, ukwazi iindlela zikaThixo esizifunda eBhayibhileni kuncede izigidi zabantu ehlabathini jikelele zenza utshintsho oluzincedileyo ebomini. (2 Timoti 3:16, 17) Ngokwenza oko, ziqalisa ‘ukuhamba emendweni [kaThixo]’ zize zithandwe nguye kwaye azikhusele.
Ngaba uza kusamkela eso simemo uze uvumele uThixo onothando akukhusele kule mihla inzima? Sicela ukuba ubufunde ngocoselelo ubungqina obusuka kwiZibhalo bokuba siphila ‘kwimihla yokugqibela’ obukwibhokisi ehamba neli nqaku. AmaNgqina kaYehova akwindawo ohlala kuyo angakuvuyela ukukunceda uziqonde ngakumbi izibhalo ezibonisiweyo nendlela onokuzisebenzisa ngayo. Okanye usenokufumana iimpendulo zemibuzo yakho ngokuya kwiwebhsayithi yethu ethi, www.jw.org/xh. Jonga phantsi komxholo othi IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA.
^ isiqe. 3 Le tsunami ka-2004 yabulala abantu abangaphezu kwe-220 000—eyona tsunami yadala umonakalo omkhulu embalini.
Funda Okungakumbi
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.


text:
Ithini IBhayibhile Ngephonografi? Ngaba Icybersex Iphosakele?
Impendulo esuka eBhayibhileni
IBhayibhile ayithethi ngokungqalileyo ngephonografi, icybersex okanye ezinye izinto ezifana nezo. Sekunjalo, iyibeka icace indlela uThixo avakalelwa ngayo ngezenzo ezikhuthaza isini ngaphandle komtshato okanye indlela egqwethekileyo esijongwa ngayo isini. Phawula ezi vesi zeBhayibhile:
“Bhubhisani, ke ngoko, amalungu enu omzimba asemhlabeni, uhenyuzo, ukungahlambuluki, inkanuko yesini.” (Kolose 3:5) Kunokubhubhisa iminqweno engafanelekanga, ukubukela iphonografi kuyayibasela. Kwenza ubani angacoceki emehlweni kaThixo.
“Wonk’ ubani oqhubeka ekhangela umfazi ngokokude amkhanuke sele emkrexezile entliziyweni yakhe.” (Mateyu 5:28) Imifanekiso ebonisa ukuziphatha kakubi ngokwesini ikhuthaza iingcinga nezenzo ezingafanelekanga.
“Uhenyuzo nako konke ukungahlambuluki nokubawa makungakhe kukhankanywe kwaukukhankanywa phakathi kwenu.” (Efese 5:3) Asimele sizonwabise ngokuqhula ngamanyala, asisathethi ke ngokuwabukela okanye ukufunda ngawo.
“Iyabonakala ke yona imisebenzi yenyama, eyile, uhenyuzo, ukungahlambuluki, . . . nezinto ezinjengezi. Ngokubhekisele kwezi zinto ndinilumkisa kwangaphambili, njengoko besendinilumkisile kakade, ukuba abo baqhelisela izinto ezinjalo abayi kubudla ilifa ubukumkani bukaThixo. (Galati 5:19-21) UThixo ubajonga njengabangacocekanga abo bathanda iphonografi, icybersex, iphone sex okanye isexting. Ukuba siqhubeka sizithanda ezi zinto, uThixo akayi kukholiswa sithi.
Funda Okungakumbi
Inkonzo Elungileyo Ifundisa Abantu Ukuba Baziphathe Kakuhle
Funda oko kufundiswa yiBhayibhile ngomtshato, idivosi kunye nokuziphatha okubi.
Ndinokuzonwabisa Njani Ngendlela Efanelekileyo?
Zintoni omele uzijonge xa ukhetha umculo, iimuvi neencwadi?


text:
ISAHLUKO 30
‘Qhubekani Nihamba Eluthandweni’
1-3. Uba yintoni umphumo xa sixelisa umzekelo kaYehova wokubonisa uthando?
“KUNOYOLO ngakumbi ukupha kunokwamkela.” (IZenzo 20:35) Loo mazwi kaYesu agxininisa le nyaniso ibalulekileyo: Uthando lokungazingci lunomvuzo. Nangona kukho uyolo olukhulu ekwamkeleni uthando, kukho uyolo olukhulu ngakumbi ekupheni, okanye ekuboniseni uthando kwabanye.
2 Akukho bani ukwazi kakuhle oku kunoBawo wethu osemazulwini. Njengoko sibonile kwizahluko ezingaphambili zeli candelo, uYehova ungowona mzekelo ubalaseleyo wothando. Akukho bani ubonise uthando ngakumbi okanye kangangethuba elide kunaye. Ngoko, ayimangalisi into yokuba uYehova ebizwa ngokuba ‘nguThixo onoyolo.’—1 Timoti 1:11.
3 UThixo wethu onothando ufuna ukuba sizame ukumxelisa, ingakumbi kwinkalo yokubonisa uthando. Eyabase-Efese 5:1, 2 ithi: “Yibani ngabaxelisa uThixo, njengabantwana abaziintanda, nize niqhubeke nihamba eluthandweni.” Xa sixelisa umzekelo kaYehova wokubonisa uthando, sifumana uvuyo olukhulu lokupha. Kwakhona siba nolwaneliseko lokwazi ukuba siyamkholisa uYehova, kuba iLizwi lakhe lisibongoza ukuba ‘sithandane.’ (Roma 13:8) Kodwa kukho nezinye izizathu zokuba kufuneka ‘siqhubeke sihamba eluthandweni.’
Isizathu Sokuba Uthando Lubalulekile
4, 5. Kutheni kubalulekile ukuba sibonise uthando lokuzincama kwabo sikholwa nabo?
4 Kutheni kubalulekile nje ukuba sibonise uthando kwabo sikholwa nabo? Ngokufutshane nje, kungenxa yokuba uthando lusisiseko sobuKristu bokwenyaniso. Ngaphandle kothando asinakuba nomanyano olusenyongweni namaKristu esikhonza nawo, yaye okubaluleke nangakumbi kukuba, asinto yanto emehlweni kaYehova. Khawuqwalasele indlela iLizwi likaThixo elikugxininisa ngayo oku.
5 Ngobusuku bokugqibela bobomi bakhe basemhlabeni, uYesu wathi kubalandeli bakhe: “Ndininika umyalelo omtsha, wokuba nithandane; kanye njengoko ndinithandileyo mna, ukuba nani nithandane. Ngako oko bonke baya kwazi ukuba ningabafundi bam, ukuba ninothando phakathi kwenu.” (Yohane 13:34, 35) “Kanye njengoko ndinithandileyo mna”—ewe, siyalelwa ukuba sibonise uthando olufanayo nolo lwaboniswa nguYesu. KwiSahluko 29, siphawulile ukuba uYesu wamisela umzekelo obalaseleyo ekuboniseni uthando lokuzincama, ebeka iintswelo nezilangazelelo zabanye ngaphambi kwezakhe. Nathi simele sibonise uthando lokungazingci, yaye sifanele silubonise ngokucacileyo kangangokude lubonakale kwanakwabo bangaphandle kwebandla lobuKristu. Eneneni, uthando lokuzincama lobuzalwana luluphawu esibonwa ngalo njengabalandeli bokwenyaniso bakaKristu.
6, 7. (a) Sazi njani ukuba iLizwi likaYehova likubalaselisa kakhulu ukubaluleka kokubonisa uthando? (b) Amazwi kaPawulos abhalwe kweyoku-1 kwabaseKorinte 13:4-8 agxininisa yiphi inkalo yothando?
6 Kuthekani ukuba asinalo uthando? Umpostile uPawulos wathi: “Ukuba andinalo uthando, ndisuke ndaba yixina ehlokomayo okanye icangci elikhenkcezayo.” (1 Korinte 13:1) Icangci elikhenkcezayo liyangxola. Kuthekani ngexina ehlokomayo? Ezinye iinguqulelo zithi “inkcenkce engxolayo” okanye “inkcenkce ekhenkcezayo.” Hayi indlela efaneleke ngayo le mizekeliso! Umntu ongenaluthando ufana nesixhobo somculo esenza ingxolo ethukuthezelayo nebagxothayo abantu kunokuba ibe nomtsalane kubo. Unokulunandipha njani ke umntu onjalo ulwalamano olusenyongweni kunye nabanye? Kwakhona uPawulos wathi: ‘Ndingade ndibe nalo nokholo lokususa iintaba, kodwa ukuba andinalo uthando, ndiyinto engento.’ (1 Korinte 13:2) Khawufan’ ucinge nje ukuthi, umntu ongenalo uthando ‘uyinto engento,’ phezu kwayo nje nayiphi na imisebenzi asenokuyenza! Ngaba ayicacanga na into yokuba iLizwi likaYehova likubalaselisa kakhulu ukubaluleka kokubonisa uthando?
7 Noko ke, sinokulubonisa njani olu phawu ekusebenzisaneni kwethu nabanye? Ukuphendula oko, makhe sihlolisise amazwi kaPawulos afumaneka kweyoku-1 kwabaseKorinte 13:4-8. Eyona ngongoma iyintloko yezi ndinyana asilothando lukaThixo ngathi okanye uthando lwethu ngoThixo. Kunoko, uPawulos wayegxininisa indlela esifanele sibonise ngayo uthando omnye komnye. Wachaza oko lukuko uthando noko lungekuko.
Oko Lukuko Uthando
8. Ukuzeka kade umsindo kunokusinceda njani ekusebenzelaneni kwethu nabanye?
8 “Uthando luzeka kade umsindo.” Ukuzeka kade umsindo kuthetha ukunyamezelana ngomonde. (Kolose 3:13) Kutheni sifanele sibe nomonde? Kungenxa yokuba njengezidalwa ezingafezekanga ezikhonza ngaxhatha linye, sinokulindela ukuba maxa wambi abazalwana bethu abangamaKristu basenokusicaphukisa yaye nathi sisenokwenza okufanayo kubo. Kodwa umonde nonyamezelo lunokusinceda ukuba simelane nokukrwempana okungephi—ngaphandle kokuphazamisa uxolo lwebandla.
9. Ziziphi iindlela esinokubonisa ngazo ububele kwabanye?
9 “Uthando . . . lunobubele.” Ububele buboniswa ngezenzo zokunceda nangamazwi enkathalo. Uthando lusishukumisela ukuba sikhangele iindlela zokubonisa ububele, ingakumbi kwabo banentswelo enkulu. Ngokomzekelo, ubani othile okhulileyo esikholwa naye usenokuba lilolo yaye eswele ubani onokumtyelela aze amkhuthaze. Umama ongenaqabane okanye udade ohlala kwikhaya elahluleleneyo ngokonqulo usenokufuna uncedo. Ubani ogulayo otsala nzima usenokufuna ukuva amazwi obubele avela kumhlobo onyanisekileyo. (IMizekeliso 12:25; 17:17) Xa sithabatha amanyathelo okuqala okubonisa ububele obulolo hlobo, sibonisa ukuba uthando lwethu lolokwenene.—2 Korinte 8:8.
10. Uthando lusinceda njani sixhase size sithethe inyaniso, kwanaxa kungekho lula ukwenjenjalo?
10 “Uthando . . . luvuyisana nenyaniso.” Enye inguqulelo ithi: “Uthando . . . luma ngovuyo ngakwicala lenyaniso.” Uthando lusishukumisela ukuba sixhase inyaniso size ‘sithethe inyaniso omnye komnye.’ (Zekariya 8:16) Ngokomzekelo, ukuba ubani esimthandayo uye wabandakanyeka kwisono esinzulu, uthando ngoYehova—nangalowo unxaxhayo—luya kusinceda ukuba sinamathele kwimilinganiselo kaThixo kunokuzama ukubufihla, ukubuthethelela, okanye ukude sixoke ngobubi obo. Enyanisweni, kusenokuba nzima ukwenza oko. Kodwa ukuba simnqwenelela okuhle lowo simthandayo, siya kufuna ukuba afumane aze ancedwe yingqeqesho yothando kaThixo. (IMizekeliso 3:11, 12) NjengamaKristu anothando, sikwafuna “ukuziphatha ngokunyaniseka kwizinto zonke.”—Hebhere 13:18.
11. Ngenxa yokuba uthando “luthwala izinto zonke,” yintoni esifanele sizabalazele ukuyenza ngokuphathelele iintsilelo zabo sikholwa nabo?
11 “Uthando . . . luthwala izinto zonke.” Elo binzana ngokoqobo lithetha ukuba “lugubungela izinto zonke.” (Kingdom Interlinear) Eyokuqala kaPetros 4:8 ithi: “Uthando lugubungela inkitha yezono.” Ewe, umKristu oqhutywa luthando akakulangazeleli ukubhenca ukungafezeki neentsilelo zabazalwana bakhe abangamaKristu. Kwiimeko ezininzi, iimpazamo neentsilelo zabo sikholwa nabo zincinane yaye zinokugutyungelwa ngothando.—IMizekeliso 10:12; 17:9.
12. Umpostile uPawulos wabonisa njani ukuba wayekholelwa ukuba uFilemon uneentshukumisa ezilungileyo, yaye yintoni esinokuyifunda kumzekelo kaPawulos?
12 “Uthando . . . lukholelwa izinto zonke.” Inguqulelo kaMoffatt ithi uthando “lusoloko lukulangazelela ukukholelwa kokona kulungileyo.” Asibakrokreli ngokungafanelekanga abo sikholwa nabo, sizithandabuza zonke iintshukumisa zabo. Uthando lusinceda ‘sikholelwe ukuba baneentshukumisa ezilungileyo’ abazalwana bethu size ngaloo ndlela sibathembe. * Phawula umzekelo woku kwileta kaPawulos eya kuFilemon. UPawulos wabhala ukuze akhuthaze uFilemon ukuba alamkele ngobubele ikhoboka elabalekayo elinguOnesimo, owaba ngumKristu. Kunokuba amnyanzele uFilemon, uPawulos wambongoza ngothando. Wavakalisa intembelo yokuba uFilemon wayeya kwenza into elungileyo, esithi: “Ndeyisekile yintobelo yakho, yaye ndikubhalela ndisazi ukuba uya kwenza kwanangaphezu kwesicelo sam.” (Indinyana 21) Xa uthando lusishukumisela ukuba sibonise intembelo elolo hlobo kubazalwana bethu, oko kubashukumisela ukuba benze okona kulungileyo.
13. Sinokubonisa njani ukuba sinethemba lokuba abazalwana bethu baya kwenza okulungileyo?
13 “Uthando . . . luthemba izinto zonke.” Njengoko uthando lukholwa zizinto zonke, lukwathemba izinto zonke. Ngokuqhutywa luthando, sinethemba lokuba abazalwana bethu baya kwenza okulungileyo. Ngokomzekelo, ukuba umzalwana “uqutyulwe sisiphoso,” sinethemba lokuba uya kuyamkela imizamo yothando yokumlungisa. (Galati 6:1) Kwakhona sinethemba lokuba abo babuthathaka elukholweni baza kuphucula. Sibonakalisa ukuba nomonde kubo, sisenza okusemandleni ethu ukubanceda ukuba baqine elukholweni. (Roma 15:1; 1 Tesalonika 5:14) Kwanokuba lowo simthandayo uyanxaxha, asiphelelwa lithemba lokuba ngenye imini uya kubuyela ezingqondweni aze abuyele kuYehova, njengonyana wolahleko osemzekelisweni kaYesu.—Luka 15:17, 18.
14. Kunokuvavanywa ngaziphi iindlela ukunyamezela kwethu ngaphakathi ebandleni, yaye uthando luya kusinceda ukuba sisabele njani?
14 “Uthando . . . lunyamezela izinto zonke.” Ukunyamezela kusenza simelane ngokuqinileyo nokuphoxeka okanye ubunzima. Uvavanyo lonyamezelo lwethu aluveli ngaphandle kwebandla kuphela. Maxa wambi, sisenokuvavanywa ngaphakathi ebandleni. Ngenxa yokungafezeki, ngamathub’ athile abazalwana bethu basenokusidanisa. Amazwi omnye engacinganga asenokuzikhathaza iimvakalelo zethu. (IMizekeliso 12:18) Mhlawumbi umbandela othile webandla awusingathwanga ngendlela esicinga ukuba ubufanele ukusingathwa ngayo. Ihambo yomzalwana esimhlonelayo isenokusikhubekisa, yenze sizibuze ukuba, ‘Angayenza njani umKristu into elolo hlobo?’ Xa sijamelene neemeko ezilolo hlobo, ngaba siza kurhoxa ebandleni size siyeke ukukhonza uYehova? Asisayi kwenjenjalo ukuba sinothando! Ewe, uthando luyasithintela ukuba singamfanyekiswa ziintsilelo zomzalwana ngokokude singabi sabona nantoni na elungileyo kuye okanye ebandleni liphela. Uthando lusenza ukuba sihlale sithembekile kuThixo yaye silixhase ibandla kungakhathaliseki ukuba omnye umntu ongafezekanga uthini okanye wenza ntoni.—INdumiso 119:165.
Oko Lungekuko Uthando
15. Liyintoni ikhwele elingafanelekanga, yaye uthando lusinceda njani ukuba siyiphephe le mvakalelo yonzakalisayo?
15 “Uthando alunakhwele.” Ikhwele elingafanelekanga linokusenza sibamonele abanye ngenxa yoko banako—izinto zabo, amalungelo abo, nobuchule babo. Ikhwele elinjalo lelokuzingca, liyimvakalelo eyonzakalisayo, yaye ukuba alipheliswa, linokuluphazamisa uxolo lwebandla. Yintoni eya kusinceda ukuba siluxhathise utyekelo ‘lokukhweleta’? (Yakobi 4:5) Ngegama nje elinye, luthando. Olu phawu luxabisekileyo lunokusenza sivuyisane nabo banamalungelo athile ebomini esingenawo thina. (Roma 12:15) Uthando lusinceda ukuba singakhubeki xa omnye enconywa ngenxa yobuchule obuthile anabo okanye ngoko akufezileyo.
16. Ukuba sibathanda ngokwenene abazalwana bethu, kutheni siya kukuphepha nje ukuqhayisa ngoko sikufezayo enkonzweni kaYehova?
16 “Uthando . . . alugwagwisi, alukhukhumali.” Uthando luyasithintela ukuba singaqhayisi ngeziphiwo zethu okanye ngoko sikufezileyo. Ukuba sibathanda ngokwenene abazalwana bethu, singathini ukusoloko siqhayisa ngempumelelo esinayo kubulungiseleli okanye ngamalungelo esinawo ebandleni? Ukuqhayisa okunjalo kunokubadimaza abanye, kubenze bazive bephantsi. Uthando alusivumeli ukuba siqhayise ngoko uThixo asenza sikufeze enkonzweni yakhe. (1 Korinte 3:5-9) Ngapha koko, uthando “alukhukhumali,” okanye ngokutsho kwenye inguqulelo, “alunazingcamango ziphakamileyo zokuzicingela ukuba lubalulekile.” Uthando luyasithintela ukuba singaziphakamisi.—Roma 12:3.
17. Uthando lusishukumisela ukuba sibonise luphi ulwazelelelo kwabanye, yaye ke ngoko yihambo enjani esiya kuyiphepha?
17 “Uthando . . . aluziphathi ngokungandilisekanga.” Umntu oziphatha ngokungandilisekanga uziphatha ngendlela engafanelekanga okanye ecaphukisayo. Ikhondo elinjalo asililo elothando, kuba libonisa ukungazikhathaleli iimvakalelo nempilo-ntle yabanye. Ngokwahlukileyo koko, uthando lunobubele obusishukumisela ukuba sibe nolwazelelelo ngabanye. Uthando lukhuthaza ukuba nesimilo, ihambo yobuthixo, nokuhlonela abo sikholwa nabo. Ngoko, uthando aluyi kusivumela ukuba sibandakanyeke ‘kwihambo elihlazo’—eneneni, nakuphi na ukuziphatha okuya kubothusa okanye kubacaphukise abazalwana bethu abangamaKristu.—Efese 5:3, 4.
18. Kutheni umntu onothando enganyanzelisi ukuba yonke into yenziwe ngendlela yakhe?
18 “Uthando . . . alufuni ezalo izilangazelelo.” Enye inguqulelo ikubeka ngolu hlobo oku: “Uthando alunyanzelisi ezalo iimbono.” Umntu onothando akanyanzelisi ukuba yonke into yenziwe ngendlela yakhe, ngokungathi ezakhe iimbono zisoloko zichanile. Akabagagameli abanye, ebanyanzela ukuba batshintshe uluvo lwabo. Ukuba nenkani ngolo hlobo kubhenca ukuba nekratshi, yaye iBhayibhile ithi: “Ikratshi liphambi kokuwa.” (IMizekeliso 16:18) Ukuba sibathanda ngokwenene abazalwana bethu, siya kuzihlonela izimvo zabo, yaye ukuba kuyimfuneko, siya kukulungela ukuyekelela. Umoya wokuyekelela uyavisisana namazwi kaPawulos athi: “Ngamnye makafune, kungekhona ingenelo yakhe, kodwa eyomnye umntu.”—1 Korinte 10:24.
19. Uthando lusinceda ukuba sisabele njani xa abanye besicaphukisa?
19 “Uthando . . . alucaphuki. Alunanzondo.” Uthando alucatshukiswa msinya koko abanye bakuthethayo okanye bakwenzayo. Liyinyaniso elokuba, kuyinto engokwemvelo ukucaphuka xa abanye besicaphukisa. Kodwa kwanokuba sinesizathu esibambekayo sokuba nomsindo, uthando aluhlali lucaphukile. (Efese 4:26, 27) Asigcini ingxelo yamazwi okanye izenzo ezikhubekisayo, ngokungathi sizibhala encwadini ukuze zingalibaleki. Kunoko, uthando lusishukumisela ukuba sixelise uThixo wethu onothando. Njengoko sibonile kwiSahluko 26, uYehova uyaxolela xa kukho isizathu esibambekayo sokwenjenjalo. Xa esixolela, uyalibala, oko kukuthi, akasohlwayi kwixesha elizayo ngenxa yezo zono. Ngaba asinambulelo kusini na kuba uYehova engenanzondo?
20. Sifanele sisabele njani xa ubani esikholwa naye egaxeleka ebubini aze abandezeleke?
20 “Uthando . . . alubi nemihlali ngentswela-bulungisa.” Enye inguqulelo ikubeka ngolu hlobo oku: “Uthando . . . aluvuyiswa zizono zabanye abantu.” Yona inguqulelo kaMoffatt ithi: “Uthando aluvuyi xa abanye bephambuka.” Uthando aluyoliswa yintswela-bulungisa, ngoko asikuqwabazeli iliso ukuziphatha okubi kwalo naluphi na uhlobo. Sisabela njani xa ubani esikholwa naye egaxeleka esonweni aze abandezeleke ngenxa yoko? Uthando alusayi kusivumela ukuba sivuye, ngokungathi sithi ‘Tshotsho! Uvune oko ebekuhlwayele!’ (IMizekeliso 17:5) Kodwa siyavuya xa umzalwana obewile ngokomoya ephakama kwakhona.
“Indlela Egqwesileyo”
21-23. (a) Wayethetha ukuthini uPawulos xa wathi “uthando aluze lutshitshe”? (b) Yintoni eza kuxutyushwa kwisahluko sokugqibela?
21 “Uthando aluze lutshitshe.” Wayethetha ukuthini uPawulos ngaloo mazwi? Njengoko umongo ubonisa, wayexubusha ngeziphiwo zomoya awayenazo amaKristu okuqala. Ezo ziphiwo zazingumqondiso wokuba uThixo wayekholisiwe lelo bandla lalisandul’ ukusekwa. Kodwa asingawo onke amaKristu awayekwazi ukuphilisa, ukuprofeta, okanye ukuthetha ngeelwimi. Noko ke, kwakungenamsebenzi oko, kuba ezo ziphiwo zokwenza imimangaliso zaziza kuphela kakade. Ukanti, ikho yona into eyayingasokuze iphele, nto leyo mKristu ngamnye awayenako ukuyihlakulela. Yayibalasele ngakumbi, ihlala ithuba elide ngakumbi, kunaso nasiphi na isiphiwo sokwenza imimangaliso. UPawulos wada wayibiza ngokuba ‘yindlela egqwesileyo.’ (1 Korinte 12:31) Yayiyintoni le “ndlela egqwesileyo”? Yayiyindlela yothando.
Abantu bakaYehova baphawulwa ngokuthandana
22 Eneneni, uthando lobuKristu awaluchazayo uPawulos “aluze lutshitshe,” oko kukuthi, alusayi kuze luphele. Kude kube ngoku, abalandeli bokwenyaniso bakaYesu basaphawulwa ngothando lwabo lokuzincama lobuzalwana. Ngaba asibuboni na ubungqina bothando olunjalo kumabandla abakhonzi bakaYehova emhlabeni wonke? Olo thando luya kuhlala lukho ngonaphakade, kuba uYehova ubathembisa ubomi obungunaphakade abakhonzi bakhe abathembekileyo. (INdumiso 37:9-11, 29) Ngamana singaqhubeka sisenza okusemandleni ethu ‘ukuqhubeka sihamba eluthandweni.’ Ngokwenjenjalo, siya kuba noyolo olungakumbi olubangelwa kukupha. Ngaphezu koko, sinokuqhubeka siphila—ewe, siqhubeke sibonisa uthando—ngonaphakade, sixelise uThixo wethu onothando, uYehova.
23 Kwesi sahluko esiqukumbela icandelo elithetha ngothando, sixubushe ngeendlela esinokubonisa ngazo uthando omnye komnye. Kodwa ngenxa yeendlela ezininzi esingenelwa ngazo luthando lukaYehova—kuquka amandla, okusesikweni nobulumko bakhe—kuhle ukuzibuza ukuba, ‘Ndinokumbonisa njani uYehova ukuba ndimthanda ngokwenene?’ Loo mbuzo uza kuxutyushwa kwisahluko sethu sokugqibela.
^ isiqe. 12 Kambe ke, uthando lobuKristu alukholelwa nje nantoni na. IBhayibhile isibongoza isithi: “[Babekeni] esweni abo bahlukanisayo nabakhubekisayo . . . nize nibaphephe.”—Roma 16:17.
Funda Okungakumbi
Inkonzo Elungileyo Ifundisa Amarhamente Ayo Ukuba Athandane
Luluphi unqulo olufundisa amalungu alo ukuba oyise iyantlukwano ezibangelwa zipolitiki, ubuhlanga nemali?


text:
Desmond Tutu
{Nobelprize|Peace}}u-Archbishop Desmond Tutu (owazalwa ngomhla wesixhenxe 7 kweyeDwarha ngo-1931) litshalentliziyo laseMzantsi Afrika elilwela amalungelo abantu. Wathi wawonga ngembasa yoxolo ngo-1984 ngomsebenzi wakhe wokulwa ukucalucalulo eMzantsi Afrika. UnguArchBishop wokuqala uBishop omkhuluwamaTshetshi eKapa.
Ebutsheni bakhe[tshintsha | edit source]
UTutu waazalelwa eKlerksdorp, eTransvaal. Wathi xa aneminyaka eyishumi nambini usapho lwakhe batutela eGoli.
Utata wakhe wayengu tishala umamakhe engumpheki kwiskolo sabantu abanga boniyo. Kulapho wadibana nomPriest uTrevor Huddleston eSophiatown. Uthi wothuka xa wabona umlungu ebulisa wakhe ngo khulula umnqwazi wakhe ebulisa umama wakhe olibhinqa womntu omnyama
Wayengumntu owayenqwenela ukuba ngugqirha esemncinci. Baza ke abazali bakhe boyiswa kukungabinazintsiba abakwazi ukumsa kwisikolo sokufundela ubugqurha, waza ke okaTutu wafunda kwikholeji i-Pretoria Bantu Normal watsho wangutitshala. Waafundisa kwisikolo semfundo ephakamileyo i"Johannesburg Bantu High" nakwisikolo i"Munsienville High" kwisixeko saseMogale.Wayeka ubutishala emva kwoku zizwa umtheto owaziwa njenge Bantu Education Act eqanqalazela imfundiso yabantu abamnyama base Mzantsi-Afrika. Waqhubeka ke kwizifundo zobufundisi ePeter's Theological College kwindawu yase Rosettenville, ngeyuoMnga (December) ka 1961 walawulwa ukuba ngumPriest kwiTshetshi elandela isikhokheli sakhe, uTrevor
Ngobomi bakhe[tshintsha | edit source]
OkaTutu wathi wazimanya ngeqhina lomtshato noNomalizo Leah Shenxane ngomhla wesibini Wekhala (July) ngo-1955.banabantwana ababane: Trevor Thamsanqa Tutu, Theresa Thandeka Tutu, Naomi Nontombi Tutu and Mpho Andrea Tutu,bonke bafunda kwiskolo iWaterford Kamhlaba saseSwaziland
Ngo-1975 waafudukela kwindlu eyaziwa ngoku njenge Tutu House eSoweto. kwinginqi apho uNelson Mandela's naye wayehlala khona. wahlala apho nosapho lwakhe istrato iVilakazi siso sodwa kwilizwe jikelele apho abantu abazuza imbhaso yeNobel Prize ababini


text:
“Khawujonge Lo Mfanekiso!”
Kukangaphi ukhuza, okanye ubonisa abanye xa uvula iphephancwadi elitsha? Kukho injongo yokuba intlangano ibile isoma ukuze ifake imifanekiso neefoto ezintle kuncwadi lwayo. Yenzelwa ukusinceda sicingisise yaye sichukumiseke koko sikufundayo. Isinceda ngokukhethekileyo xa silungiselela naxa sigqabaza kwiSifundo seMboniselo.
Ngokomzekelo, cinga ngesizathu sokufakwa komfanekiso wokuqala oba kwinqaku ngalinye elifundwayo nesizathu sokuba kukhethwe wona. Ubonisa ntoni? Udibana njani nomxholo wenqaku okanye isibhalo esiyintloko? Yonke eminye imifanekiso, cinga ngendlela edibana ngayo noko kuxutyushwayo nenokukunceda ngayo kubomi bakho.
Umqhubi weSifundo seMboniselo umele avule ithuba lokuba abavakalisi bagqabaze ngomfanekiso ngamnye okwinqaku elifundwayo, bachaze indlela ongena ngayo koko kufundwayo okanye indlela obachaphazela ngayo. Kwezinye iimeko, kuye kuchazwe isiqendu esichaza ngaloo mfanekiso. Kweminye, ngumqhubi ogqibayo ukuba sisiphi isiqendu oza kuxutyushwa kuso. Le ndlela, inceda bonke bangenelwe kwimigudu eyenziweyo ukuze sikuqonde kakuhle oko sikufundayo kwiLizwi likaThixo.
Omnye umzalwana uthi: “Xa ndifunda inqaku elibhalwe kakuhle, imifanekiso ifana nqwa netyuw’ emngqushweni.”
Funda Okungakumbi
Ukunceda Abafundi Ngokusebenzisa Imifanekiso
Iimpapasho ezininzi zamaNgqina kaYehova zinemifanekiso emibalabala etyebisa oko kubhalwe kuzo, kodwa kwakungasoloko kunjalo.


text:
Ibali 116: Indlela Esinokuphila Ngayo Ngonaphakade
YINTONI le ifundwa yila ntombazanana nabahlobo bayo? Ewe, yile ncwadi uyifundayo—Incwadi Yam Yamabali EBhayibhile. Yaye bafunda kanye eli bali ulifundayo—“Indlela Esinokuphila Ngayo Ngonaphakade.”
Uyazazi na izinto abazifundayo? Kuqala, kufuneka sazi uYehova noNyana wakhe uYesu ukuze siphile ngonaphakade. IBhayibhile ithi: ‘Nantsi indlela yokuphila ngonaphakade. Funda ngokuphela koThixo oyinyaniso noNyana awamthumela emhlabeni, uYesu Kristu.’
Sinokufunda njani ngoYehova uThixo noNyana wakhe uYesu? Enye indlela kukufunda Incwadi Yam Yamabali EBhayibhile ukususela ekuqaleni kuse ekugqibeleni. Isixelela izinto ezininzi ngoYehova nangoYesu, uthini wena? Yaye isixelela izinto ezininzi abazenzileyo nezo basaya kuzenza. Kodwa kufuneka senze okungakumbi kunokufunda nje le ncwadi.
Uyayibona na enye incwadi ebekwe phantsi? YiBhayibhile. Yiba nomntu okufundela amacandelo eBhayibhile ekusekelwe kuwo amabali ale ncwadi. IBhayibhile isinika inkcazelo epheleleyo esiyifunayo ukuze sonke sikhonze uYehova ngokufanelekileyo size sifumane ubomi obungunaphakade. Kodwa masiziqhelise ukuyifunda rhoqo iBhayibhile.
Kodwa ukufunda nje ngoYehova uThixo nangoYesu Kristu akwanele. Sinokuba nolwazi oluninzi ngabo nangeemfundiso zabo, ukanti singabufumani ubomi obungunaphakade. Uyayazi na enye into efunekayo?
Kwakhona kufuneka siphile ngokuvisisana nezinto esizifundayo. Uyamkhumbula na uYudas Skariyoti? Wayengomnye wabali-12 abanyulwa nguYesu ukuba ngabapostile bakhe. UYudas wayenolwazi oluninzi ngoYehova noYesu. Kodwa kwenzeka ntoni kuye? Emva kwexeshana wazicingela, waza wamngcatsha uYesu kwiintshaba zakhe ngama-30 eesilivere. Ngoko ke, uYudas akayi kubufumana ubomi obungunaphakade.
Uyamkhumbula na uGehazi, indoda esifunde ngayo kwiBali 69? Wafuna ukufumana iimpahla ezithile nemali eyayingeyoyakhe. Ngoko waxoka ukuze afumane ezi zinto. Kodwa uYehova wamohlwaya. Yaye uya kusohlwaya nathi ukuba asiyithobeli imithetho yakhe.
Kodwa kukho abantu abaninzi abalungileyo ababesoloko bemkhonza ngokuthembeka uYehova. Sifuna ukuba njengabo, uthini wena? USamuweli oselula ungumzekelo omhle wokuxeliswa. Khumbula, njengokuba sibonile kwiBali 55, wayeneminyaka emine okanye emihlanu kuphela ubudala xa waqalisa ukukhonza uYehova emnqubeni wakhe. Ngoko nokuba umncinane kangakanani na, unako ukumkhonza uYehova.
Ewe, umntu esifuna ukumlandela sonke nguYesu Kristu. Naxa wayeyinkwenkwe, njengokuba kuboniswe kwiBali 87, wayelapho etempileni ethetha nabanye ngoYise wasezulwini. Masilandele umzekelo wakhe. Masixelele abantu abaninzi kangangoko ngoThixo wethu ongummangaliso uYehova nangoNyana wakhe, uYesu Kristu. Ukuba siyazenza ezi zinto, siya kuphila ngonaphakade kwiparadesi kaThixo entsha emhlabeni.
Yohane 17:3; INdumiso 145:1-21.
Imibuzo
- Ngoobani ekufuneka sazi ngabo ukuze siphile ngonaphakade?
- Simele senze ntoni ukuze sazi ngoYehova uThixo noYesu, njengoko isenza le ntombazanana nabahlobo bayo abasemfanekisweni?
- Yiyiphi enye incwadi oyibonayo kulo mfanekiso, yaye kutheni simele siyifunde rhoqo?
- Ngaphandle kokufunda ngoYehova nangoYesu, yintoni enye ekufuneka siyenze ukuze sizuze ubomi obungunaphakade?
- Sifunda siphi isifundo kwiBali 69?
- Ubonisa ntoni umzekelo omhle kaSamuweli okwiBali 55?
- Sinokuwuxelisa njani umzekelo kaYesu Kristu, yaye xa sisenjenjalo, yintoni esiya kukwazi ukuyenza kwixesha elizayo?
Imibuzo eyongezelelekileyo
- Funda uYohane 17:3.
IZibhalo zibonisa njani ukuba ukungenisa ulwazi ngoYehova uThixo nangoYesu Kristu kuthetha okungakumbi kunokwazi nje ngentloko iinkcukacha ezithile ngabo? (Mat. 7:21; Yak. 2:18-20; 1 Yoh. 2:17)
- Funda iNdumiso 145:1-21.
Ziziphi ezinye zezizathu ezininzi esinazo zokudumisa uYehova? (INdu. 145:8-11; ISityhi. 4:11)
UYehova ‘ulunge njani kubo bonke,’ yaye oku kufanele kusenze sisondele njani ngakumbi kuye? (INdu. 145:9; Mat. 5:43-45)
Ukuba simthanda ngokusuk’ entliziyweni uYehova, yintoni esiya kushukunyiselwa ukuba siyenze? (INdu. 119:171, 172, 175; 145:11, 12, 21)
Funda Okungakumbi
UYesu Wafunda Ukuthobela
Ekubeni uYesu wayefezekile, kwakutheni ukuze kufuneke afunde ukuthobela?
Yintoni Injongo KaThixo Ngomhlaba? (Inxalenye 1)
Ngaba wayefuna ukuba izinto zibe nje kwasekuqaleni?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Ngoko bayingenisa ityeya yoTHIXO oyinyaniso+ baza bayibeka ngaphakathi ententeni uDavide awayeyimisele yona;+ baza basondeza amadini anyukayo nemibingelelo yobudlelane phambi koTHIXO oyinyaniso.+
2 Akugqiba uDavide ukunikela ngomnikelo otshiswayo+ nemibingelelo yobudlelane,+ waqhubeka wabasikelela+ abantu egameni likaYehova.+
3 Ngokubhekele phaya, wawahlulela+ onke amaSirayeli, indoda kwakunye nomfazi, ngamnye isonka esibusazinge neqebengwana ledatilisi neqebengwana lerasintyisi.
4 Wandula wabeka phambi kwetyeya kaYehova abathile kubaLevi+ njengabalungiseleli,+ ukuba bakhumbule+ yaye babulele,+ badumise+ uYehova uTHIXO kaSirayeli,
5 uAsafu+ intloko, owesibini kuye yayinguZekariya, noYeyeli noShemiramoti noYehiyele noMatitiya noEliyabhi noBhenaya noObhedi-edom noYeyeli,+ nezixhobo zohlobo lomrhubhe neehadi,+ noAsafu+ namacangci adlalwa ngokuvakalayo,+
6 noBhenaya noYahaziyeli ababingeleli ababekhalisa amaxilongo+ rhoqo phambi kwetyeya yomnqophiso kaTHIXO oyinyaniso.
7 Kwakungaloo mhla awathi uDavide wenza umnikelo+ okokuqala ukubulela+ uYehova esebenzisa uAsafu+ nabazalwana bakhe esithi:
8 “Bulelani kuYehova;+ bizani egameni lakhe,+
Zaziseni phakathi kwezizwana izenzo zakhe!+
9 Mvumeleni,+ nimculele uncuthu lwengoma,+
Zixhalabiseni ngezenzo zakhe zonke ezimangalisayo.+
10 Qhayisani ngegama+ lakhe elingcwele,+
Mayibe nemihlali intliziyo yabo bamfunayo uYehova.+
11 Funani uYehova namandla akhe,+
Funani ubuso bakhe rhoqo.+
12 Khumbulani izenzo zakhe ezimangalisayo azenzileyo,+
Imimangaliso yakhe nezigwebo zomlomo wakhe,+
13 Owu nzala kaSirayeli umkhonzi wakhe,+
Nina bonyana bakaYakobi, abanyuliweyo bakhe.+
14 Yena unguYehova uThixo wethu;+ izigwebo zakhe zisemhlabeni wonke.+
15 Wukhumbuleni umnqophiso wakhe ukusa kwixesha elingenammiselo,+
Ilizwi elingumyalelo wakhe, ukusa kwizizukulwana eziliwaka,+
16 Mnqophiso lowo wawenza noAbraham,+
Nesifungo sakhe kuIsake.+
17 Eso wasigcina simi njengommiselo kuYakobi,+
Njengomnqophiso ohlala ngokungenammiselo kuSirayeli,+
18 Esithi, ‘Ndiya kukunika ilizwe laseKanan,+
Njengesabelo selifa lakho.’+
19 Oku kwakunjalo xa nanimbalwa ngenani,+
Ewe, nimbalwa kakhulu, yaye ningabaphambukeli kulo.+
20 Babehambahamba kwiintlanga ngeentlanga,+
Besuka kobunye ubukumkani baye kwesinye isizwana.+
21 Akazange avumele nabani na ukuba abaqhathe,+
Kodwa ngenxa yabo wohlwaya ookumkani,+
22 Esithi, ‘Musani ukubachukumisa abathanjisiweyo bam,
Ningenzi okubi nakubaprofeti bam.’+
23 Mvumeleni uYehova, nonke nina basemhlabeni!+
Yazisani ngosindiso alunikelayo imihla ngemihla!+
24 Balisani ngozuko lwakhe phakathi kweentlanga,
Phakathi kwezizwana zonke izenzo zakhe ezimangalisayo.
25 Kuba mkhulu uYehova yaye ngowokudunyiswa kakhulu,+
Yaye uyoyikeka ngaphezu kwabo bonke abanye oothixo.+
26 Kuba bonke oothixo bezizwana ngoothixo abangenaxabiso.+
Yena uYehova, wenze amazulu.+
27 Isidima nobungangamsha buphambi kwakhe,+
Amandla novuyo endaweni yakhe.+
28 Nikelani kuYehova, nina zintsapho zezizwana,
Nikelani kuYehova uzuko namandla.+
29 Nikelani kuYehova uzuko lwegama lakhe,+
Thwalani isipho, nize phambi kwakhe.+
Qubudani kuYehova nihombe ngobungcwele.+
30 Yibani sezintlungwini eziqatha ngenxa yakhe, nonke nina bantu basemhlabeni!
Nelizwe elinemveliso limiselwe ngokuqinileyo:
Alisayi kushukunyiswa.+
31 Makabe nemihlali amazulu, nomhlaba uvuye,+
Mabathi phakathi kweentlanga, ‘UYehova ngukumkani!’+
32 Malududume ulwandle kwanoko kuluzalisileyo,+
Mayigcobe intsimi nako konke okukuyo.+
33 Kwangaxeshanye ngenxa kaYehova imithi yehlathi mayimemelele ngovuyo,+
Kuba uze kuwugweba umhlaba.+
34 Bulelani kuYehova, kuba ulungile,+
Kuba ububele bakhe bothando bukho ukusa kwixesha elingenammiselo.+
35 Yithini, ‘Sisindise, Thixo wosindiso lwethu,+
Uze usiqokelele ndawonye usisindise ezintlangeni,+
Ukuze sibulele igama lakho elingcwele,+ sithethe ngemigcobo indumiso yakho.+
36 Makabongwe uYehova uTHIXO kaSirayeli ukususela kwixesha elingenammiselo kuse kwixesha elingenammiselo.’”+
Yaye bonke abantu bathi, “Amen!” bamdumisa uYehova.+
37 Wabashiya apho phambi kwetyeya yomnqophiso kaYehova uAsafu+ nabazalwana bakhe ukuba balungiselele+ rhoqo phambi kweTyeya, ngokwemfuneko yosuku ngalunye;+
38 no-Obhedi-edom nabazalwana bakhe, ababengamashumi amathandathu anesibhozo, no-Obhedi-edom unyana kaYedutun noHosa njengabagcini-masango;
39 noTsadoki+ umbingeleli nabazalwana bakhe ababingeleli phambi komnquba kaYehova kwindawo ephakamileyo yaseGibheyon,+
40 ukuba banikele iminikelo etshiswayo eya kuYehova esibingelelweni somnikelo otshiswa rhoqo kusasa nangokuhlwa ngako konke okubhaliweyo emthethweni kaYehova awawubeka njengomyalelo phezu koSirayeli;+
41 babenoHeman+ noYedutun nawo onke amanye amadoda akhethiweyo awayetyunjwe+ ngamagama ukuba abulele kuYehova,+ ngenxa yokuba “ububele bakhe bothando bukho ukusa kwixesha elingenammiselo”;+
42 yaye babenoHeman+ noYedutun,+ ukuba bakhalise amaxilongo+ namacangci nezixhobo zengoma kaTHIXO oyinyaniso; noonyana+ bakaYedutun esangweni.
43 Bahamba bonke abantu ngamnye waya endlwini yakhe.+ Ngoko ke uDavide waya kusikelela indlu yakhe.
Yithumele
Yithumele
1 Kronike 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 Ke kaloku ngokuphathelele iziphiwo zokomoya,+ bazalwana, andifuni ningabi nalwazi.
2 Niyazi ukuba ngoxa naningabantu beentlanga,+ nanikhukuliswa niphuphuthekiswa zizithixo+ ezingathethiyo.+
3 Ngoko ke yiqondeni into yokuba akukho bani uthetha ngokuqhutywa ngumoya kaThixo unokuthi: “UYesu uqalekisiwe!”+ yaye kungekho bani unokuthi: “UYesu uyiNkosi!” engaqhutywa ngumoya oyingcwele.+
4 Ke kaloku kukho iintlobo ngeentlobo zeziphiwo,+ kodwa mnye wona umoya;+
5 yaye kukho iintlobo ngeentlobo zobulungiseleli,+ ukanti inye yona iNkosi;+
6 kukwakho neentlobo ngeentlobo zokusebenza,+ ukanti nguThixo omnye+ owenza konke oko kusebenza kubo bonke abantu.+
7 Kodwa umoya uzibonakalisa kuye ngamnye ngenjongo yengenelo.+
8 Ngokomzekelo, omnye unikwa ngomoya intetho yobulumko,+ omnye intetho yolwazi+ ngokwaloo moya ukwamnye,
9 omnye ukholo+ ngomoya omnye, omnye iziphiwo zokuphilisa+ ngaloo moya mnye,
10 kanti omnye ukwenza imisebenzi yamandla,+ omnye ukuprofeta,+ omnye ukuqonda+ amazwi aphefumlelweyo,+ omnye iilwimi ezahlukeneyo,+ yaye omnye ukutolika+ iilwimi.
11 Kodwa konke oku kwenziwa ngumoya omnye nofanayo,+ usabela ngamnye+ kanye njengoko uthandayo.+
12 Kuba kanye njengoko umzimba umnye kodwa unamalungu amaninzi, yaye onke amalungu aloo mzimba, nangona emaninzi, angumzimba omnye,+ ukwanjalo noKRISTU.+
13 Kuba eneneni thina sonke sabhaptizelwa mzimbeni mnye,+ ngamoya mnye, nokuba singamaYuda okanye amaGrike, nokuba singamakhoboka okanye abakhululekileyo, sonke sasezwa+ moyeni mnye.
14 Kuba umzimba, eneneni, awulolungu linye, kodwa ngamaninzi.+
15 Ukuba unyawo lungathi: “Ngenxa yokuba ndingesosandla, andiyonxalenye yomzimba,” aluthi ngenxa yesi sizathu lungabi yinxalenye yomzimba.+
16 Yaye ukuba indlebe ingathi: “Ngenxa yokuba ndingeloliso, andiyonxalenye yomzimba,” ayithi ngenxa yesi sizathu ingabi yinxalenye yomzimba.+
17 Ukuba umzimba uphela ubuliliso, bekuya kuba phi na ukuva? Ukuba wonke ubukukuva, bekuya kuba phi na ukujoja?
18 Kodwa uThixo ubeke amalungu emzimbeni, ngalinye lawo, kanye njengoko ethanda.+
19 Ukuba onke ebelilungu elinye,+ ubuya kubaphi na umzimba?
20 Kodwa ngoku kukho amalungu amaninzi,+ kanti mnye umzimba.
21 Iliso alinakuthi kwisandla: “Andikufuni nganto”; nentloko ayinakuthi kwiinyawo: “Andinifuni nganto.”
22 Kodwa kunoko amalungu omzimba abonakala ebuthathaka+ ngakumbi ngawona ayimfuneko,
23 namalungu omzimba esicinga ukuba akabekekanga kangako, siwambathisa ngokubekeke ngakumbi,+ yaye ngoko amalungu ethu angahloniphekanga ngawona siwaphatha ngokuhlonipheke ngakumbi,
24 kanti amalungu ethu abukekayo awaswelanga nto. UThixo uwumanye umzimba ngohlobo lokuba amalungu anentswelo afumane imbeko engakumbi,
25 khon’ ukuze kungabikho kwahlukana emzimbeni, kodwa ukuze amalungu awo anyamekelane.+
26 Yaye ukuba ilungu elinye liyabandezeleka, onke amanye amalungu abandezeleka+ kunye nalo; okanye ukuba ilungu liyazukiswa,+ onke amanye amalungu avuyisana nalo.+
27 Ke kaloku ningumzimba kaKristu, yaye elowo kuni ulilungu.+
28 Yaye uThixo ubeke abahlukahlukeneyo ebandleni,+ okokuqala, abapostile;+ okwesibini, abaprofeti;+ okwesithathu, abafundisi;+ ibe yimisebenzi yamandla;+ ibe ziziphiwo zokuphilisa;+ iinkonzo eziluncedo,+ amandla okwalathisa,+ iilwimi ezahlukeneyo.+
29 Abangobapostile bonke, andibi kunjalo? Abangobaprofeti bonke, andibi kunjalo? Abangobafundisi bonke, andibi kunjalo? Abenzi misebenzi yamandla bonke, andibi kunjalo?
30 Abanaziphiwo zokuphilisa bonke, andibi kunjalo? Abathethi ngeelwimi bonke,+ andibi kunjalo? Abangobaguquleli bonke,+ andibi kunjalo?
31 Kodwa hlalani nifuna ngenzondelelo iziphiwo ezikhulu ngakumbi.+ Ukanti ndinibonisa indlela egqwesileyo.+
Yithumele
Yithumele
1 Korinte 12
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=46&Chapter=12&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D12%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Uphawu LweWatchtower—Uphawu Oludumileyo LwaseBrooklyn
Kangangeminyaka eyi-40, uphawu olukwikomkhulu lamaNgqina kaYehova olubhalwe ngamagama abomvu, anobude obuziimitha eziyi-4.6 laziwa ngabantu abaninzi baseNew York, abaninzi kubo baxhomekeke kulo ngexesha neqondo lobushushu.
UEboni olubonayo olu phawu xa ekwindlu yakhe eBrooklyn, uthi: “
Kumnandi ukukroba ngefestile ukuze ndibone ixesha neqondo lobushushu ngaphambi kokuba ndiye emsebenzini. Kundinceda ndifike ngexesha emsebenzini ndize ndinxibele loo mozulu.”
Ngaba olu phawu luza kube lukho kwiminyaka eyi-40 ezayo? Mhlawumbi alunakuhlala ixesha elingako. Ngenxa yokuba amaNgqina kaYehova eceba ukufudusela ikomkhulu lawo lehlabathi kwenye indawo, eso sigqibo siza kuxhomekeka kubanini abatsha beso sakhiwo.
Olu phawu lwafakwa kwiminyaka engaphezu kweyi-70 eyadlulayo ngumnini wokuqala weso sakhiwo. AmaNgqina kaYehova alutshintsha emva kokusithenga ngowe-1969.
Olu phawu lufuna ukusoloko lulungiswa. Izizukulwana ngezizukulwana zabafana bezisebenza kulo, zilungisa izinto ezifuna ukulungiswa yonke imihla.
Omnye owayesebenza ebusuku uthi: “
Ngolunye urhatya safumana ifowuni evela kumphathi weendaba zeTV. Wayefuna ukusixelela ukuba ixesha elikuphawu lwethu lusemva ngemizuzwana eyi-15. Wayefuna ukuba sililungise ukuze alifake kwiindaba zobo busuku. Ngoko nangoko igcisa elalisozela laya kulilungisa.”
Ukuze kuqinisekwe ukuba lichanile, olu phawu luye lwalungiswa kaliqela. Phakathi kwiminyaka yee-1980, kongezwa amaqondo obushushu abala ngokukaCelsius kolu phawu olwalukade luchaza ixesha kunye namaqondo obushushu abalwa ngokukaFahrenheit.
Ngo-2009, kwatshintshwa izibane ezidala kwafakwa ezisebenza kakuhle nezingasokolisiyo, nto leyo eyabangela ukuba nyaka ngamnye kuncitshiswe iindleko zokuzilungisa ngemali ezii-$4,000 (U.S.) Sithetha nje olu phawu lusebenzisa umbane omncinane kunalowo lalikade liwusebenzisa.


text:
Ibali 45: Ukuwela UMlambo IYordan
KHANGELA! amaSirayeli awela uMlambo iYordan! Kodwa aphi amanzi? Ngenxa yokuba ngelo xesha lonyaka imvula ina ngamandla, umlambo wawuzele uphuphuma kwimizuzu nje embalwa ngaphambi koko. Kodwa ngoku akakho amanzi! Yaye amaSirayeli awela kumhlaba owomileyo njengokuba enzayo kuLwandle Olubomvu! Ayeyephi na amanzi? Masibone.
Ekufikeni kwexesha lokuba amaSirayeli awele uMlambo iYordan, uYehova uthi kuYoshuwa makathi ebantwini: ‘Ababingeleli mabathabathe ityeya yomnqophiso bahambe phambi kwethu. Ekuzithini nkxu kwabo iinyawo zabo emanzini oMlambo iYordan, amanzi aya kunqamka.’
Ngoko ababingeleli bathabatha ityeya yomnqophiso, baze bayithwale ngaphambi kwabantu. Ekufikeni kwabo eYordan, ababingeleli bangena phakathi emanzini. Abaleka ngamandla yaye anzulu. Kodwa ekuthini cakatha kweenyawo zabo emanzini, amanzi ayanqamka! Ngummangaliso! Ngasentla uYehova uwafumbile amanzi. Ngoko, kungekudala akubikho manzi emlanjeni!
Ababingeleli abathwele ityeya yomnqophiso bangena phakathi esazulwini somlambo owomileyo. Uyababona na emfanekisweni? Njengokuba bemi apho, onke amaSirayeli awela kuMlambo iYordan kumhlaba owomileyo!
Xa wonk’ ubani ewelile, uYehova uthi kuYoshuwa makaxelele amadoda anamandla ali-12: ‘Ngenani emlanjeni apho bami khona ababingeleli netyeya yomnqophiso. Thabathani amatye ali-12, nize niwafumbe apho nilalisa khona nonke ngokuhlwanje. Ngoko, kwixesha elizayo, xa abantwana benu bebuza okuthethwa ngala matye, baxeleleni ukuba amanzi ema xa ityeya yomnqophiso kaYehova yawela eYordan. Amatye oba sisikhumbuzo kuni ngalo mmangaliso!’ Kwakhona uYoshuwa ubeka amatye ali-12 apho bebemi khona ababingeleli esazulwini somlambo.
Ekugqibeleni uYoshuwa uxelela ababingeleli abathwele ityeya yomnqophiso: ‘Phumani eYordan.’ Yaye kwangoko bakuphuma, umlambo uqalisa ukubaleka kwakhona.
Imibuzo
- Nguwuphi ummangaliso owenziwa nguYehova ukuze amaSirayeli awele uMlambo iYordan?
- Sisiphi isenzo esibonisa ukuba nokholo esimele senziwe ngamaSirayeli ukuze awele uMlambo iYordan?
- Kutheni uYehova esithi uYoshuwa makaqokelele amatye amakhulu ali-12 emlanjeni?
- Kwenzeka ntoni ngokukhawuleza emva kokuba ababingeleli beyiwelile iYordan?
Imibuzo eyongezelelekileyo
- Funda uYoshuwa 3:1-17.
Njengoko le ngxelo ibonisile, kufuneka senze ntoni ukuze sincedwe size sisikelelwe nguYehova? (Yosh. 3:13, 15; IMize. 3:5; Yak. 2:22, 26)
Wawunjani uMlambo iYordan xa amaSirayeli ayewelela kwiLizwe Lesithembiso, yaye oku kwaliphakamisa njani igama likaYehova? (Yosh. 3:15; 4:18; INdu. 66:5-7)
- Funda uYoshuwa 4:1-18.
Yayiyintoni injongo yokuthathwa kwamatye ali-12 eYordan aze abekwe eGiligali? (Yosh. 4:4-7)


text:
IMBONISELO SEPTEMBA 2014
Ngaba Abantu Baza Kuwonakalisa Ngokupheleleyo Umhlaba?
Singakuphepha njani ukuwonakalisa ngokupheleleyo?
Ngaba Abantu Baza Kuwonakalisa Ngokupheleleyo Umhlaba?
IBhayibhile zange ixele nje umonakalo womhlaba owenzeka ngoku, kodwa kwanemiphumo yawo.
Ngaba UMthetho KaThixo KumaSirayeli Wawusesikweni Yaye Unobulungisa?
Imigaqo emine eyayilawula abagwebi bakwaSirayeli.
Ubomi Obanelisayo Bokukhonza UThixo
Kwiminyaka engamashumi amathandathu anesihlanu eyadlulayo, kwenzeka into eyatshintsha ubomi bukaPeter Carrbello.
Inguqulelo Yolwimi LwaseSiriya—Isikrobisa Kwiinguqulelo Zamandulo ZeBhayibhile
Le Bhayibhile yamandulo ingqina ukuba ezinye iiBhayibhile zale mihla zongezelele iivesi ezazingekho kwimibhalo yamandulo.
Iimpendulo Zemibuzo YeBhayibhile
Ngaba sifanele sithandaze kwiingelosi sicela uncedo?
Izinto Ezingakumbi Ezifumaneka Kwi-intanethi
Buyintoni UBukumkani BukaThixo?
Funda isizathu sokuba uBukumkani bukaThixo bugqwesile kunabanye oorhulumente.


text:
Chapter 1
1 Kwathi emva kokufa kukaYoshuwa, babuza oonyana bakaSirayeli kuYehova, besithi, Ngubani na oya kusiqalela ukunyuka aye kumaKanan, alwe nawo?
2 Wathi uYehova, Konyuka uYuda: yabonani, ndilinikele ilizwe esandleni sakhe.
3 Wathi uYuda kuSimon umkhuluwa wakhe, Nyuka nam, siye eqashisweni lam silwe namaKanan; nam ndoya nawe eqashisweni lakho. USimon wahamba naye ke.
4 Wenyuka ke uYuda; uYehova wawanikela amaKanan namaPerizi esandleni sabo. Bawabulala eBhezeki amadoda angamawaka alishumi.
5 UAdoni waseBhezeki bamfumana eBhezeki, balwa naye, bawabulala amaKanan namaPerizi.
6 Wasaba uAdoni waseBhezeki; bamsukela, bambamba, bamnqumla oozithupha noobhontsi.
7 Wathi uAdoni waseBhezeki, Ookumkani abamashumi asixhenxe babechola phantsi kwetafile yam, benqunyulwe oozithupha noobhontsi; njengoko ndenza ngako, wenjenjalo uThixo ukubuyekeza kum. Bamsa eYerusalem, wafela khona.
8 Ke kaloku oonyana bakaYuda balwa neYerusalem, bayithimba, bayibulala ngohlangothi lwekrele, bathi umzi bawufaka umlilo.
9 Behla emveni koko oonyana bakaYuda, baya kulwa namaKanan abehleli kweleentaba, nakwelasezantsi, nakweleentlambo.
10 Waya uYuda kumaKanan abehleli eHebron; igama leHebron ngenxa engaphambili beliyiKiriyati ka-Arbha; babulala uSheshayi, noAhiman, noTalemayi.
11 Wesuka khona waya kubemi baseDebhiri; igama leDebhiri ngenxa engaphambili beliyiKiriyati-sefere.
12 Wathi uKalebhi, Othe wayingenela iKiriyati-sefere, wayithimba, ndomnika intombi yam, uAkesa, ibe ngumkakhe.
13 Wayithimba uOteniyeli unyana kaKenazi, umninawa kaKalebhi; wamnika ke intombi yakhe, uAkesa, yangumkakhe.
14 Kwathi ekuzeni kwayo, yamvuselela ukuba acele umhlaba kuyise wayo; yehla e-esileni layo. Wathi uKalebhi kuyo, Yintoni na?
15 Yathi kuye, Ndinike into, ngokuba undinike umhlaba ongenamanzi; ndinike nemithombo yamanzi. UKalebhi wayinika ke imithombo yasentla nemithombo yasezantsi.
16 Oonyana bomKeni, uyise womkaMoses, benyuka eMzini wamaSundu noonyana bakaYuda, baya kwintlango yakwaYuda, engasezantsi kweArade, baya bahlala nabantu abo.
17 Waya uYuda noSimon umkhuluwa wakhe, bawabulala amaKanan abehleli eTsefati, bayitshabalalisa. Kwathiwa igama laloo mzi yiHorma.
18 UYuda wayithimba iGaza nommandla wayo, neAshkelon nommandla wayo, ne-Ekron nommandla wayo.
19 UYehova waye enoYuda, wabagqogqa abeentaba; kodwa ebengenako ukubagqogqa abemi bentili, ngokuba baye beneenqwelo zesinyithi.
20 Bamnika uKalebhi umzi waseHebron, njengoko wathethayo uMoses; wabagqogqa apho oonyana bobathathu baka-Anaki.
21 Ke amaYebhusi, abehleli eYerusalem, abawagqogqanga oonyana bakaBhenjamin. Ahleli amaYebhusi noonyana bakaBhenjamin eYerusalem unanamhla.
22 Indlu kaYosefu yenyuka nayo, yaya kuyingenela iBheteli; uYehova waye enayo.
23 Indlu kaYosefu yayihlola iBheteli; ke igama laloo mzi ngenxa engaphambili beliyiLuzi.
24 Iintlola ezo zambona umntu ephuma kuloo mzi, zathi kuye, Khawusibonise ithuba lokungena kulo mzi; sokwenzela inceba.
25 Wazibonisa ithuba lokungena kuloo mzi; zawubulala umzi ngohlangothi lwekrele; bamndulula loo mntu nemizalwane yakhe yonke.
26 Waya loo mntu ezweni lamaHeti, wakha umzi, wathi igama lawo yiLuzi; ligama lawo unanamhla.
27 UManase akayigqogqanga iBhete-shehan namagxamesi ayo, neTahanaki namagxamesi ayo, nabemi baseDore namagxamesi ayo, nabemi baseIhlam namagxamesi ayo, nabemi baseMegido namagxamesi ayo; ke amaKanan aphikela ukuhlala kwelo zwe.
28 Kwathi, akomelela amaSirayeli, awafaka uviko amaKanan, akawagqogqa awagqibe.
29 UEfrayim akawagqogqanga amaKanan abemi eGezere; ahlala amaKanan phakathi kwakhe eGezere.
30 UZebhulon akabagqogqanga abemi baseKitron nabemi baseNahaloli; ahlala amaKanan phakathi kwakhe, afakwa uviko.
31 UAshere akabagqogqanga abemi baseAko, nabemi baseTsidon, neAhalabhi, neAkezibhi, neHelebha, neAfiki, neRehobhi.
32 Ama-Ashere ahlala phakathi kwamaKanan abemi kwelo zwe; ngokuba akawagqogqanga.
33 UNafetali akabagqogqanga abemi baseBhete-shemeshe, nabemi baseBhete-anati; wahlala phakathi kwamaKanan abemi kwelo zwe. Abemi baseBhete-shemeshe nabaseBhete-anati bafakwa uviko nguye.
34 Ama-Amori abaxinela kweleentaba oonyana bakaDan; ngokuba akabavumelanga ukuba behle beze entilini.
35 Ama-Amori aphikela ukuhlala eHarheres, naseAyalon, naseShahalebhim. Isandla sendlu kaYosefu saba nzima, afakwa uviko.
36 Umda wama-Amori wathabathela eqhineni leAkrabhim, engxondorheni, wenyusa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ke kaloku kamsinya nje akuba uEzra ethandazile+ enze novumo+ ngoxa wayelila eziwise phantsi+ phambi kwendlu+ yoTHIXO oyinyaniso, abo bakwaSirayeli baqokelelana ndawonye beza kuye, ibandla elikhulu kakhulu, amadoda nabafazi nabantwana, kuba abantu balila kakhulu.
2 Wandula uShekaniya unyana kaYehiyele+ wakoonyana bakaElam+ waphendula waza wathi kuEzra: “Thina—senze ngokungathembeki nxamnye noThixo wethu, kangangokuba abafazi basemzini abavela kwizizwana zeli lizwe sibanike indawo yokuhlala.+ Ke kaloku kukho ithemba+ ngoSirayeli ngokuphathelele oku.
3 Ke kaloku masenze umnqophiso+ noThixo wethu wokulahla+ bonke abafazi nabo bazelwe ngabo ngokwecebo likaYehova nelabo bangcangcazelayo+ ngumyalelo+ woThixo wethu, ukuze kwenziwe ngokomthetho.+
4 Sukuma, kuba lo mbandela uphezu kwakho, yaye sikunye nawe. Yomelela uthabathe inyathelo.”
5 UEzra waphakama waza wafungisa+ iintloko zababingeleli, abaLevi naye wonke uSirayeli, ukuba benze ngokweli lizwi. Ngako oko bafunga.
6 Ke kaloku uEzra waphakama phambi kwendlu yoTHIXO oyinyaniso waza waya kwiholo yokudlela+ kaYehohanan unyana kaEliyashibhi. Nangona waya apho, akazange adle sonka+ engazange asele manzi, kuba wayezilile+ ngenxa yokungathembeki kwabantu abathinjiweyo.
7 Bandula ke badlulisa isibhengezo kulo lonke elakwaYuda nelaseYerusalem ngenxa yabo bonke ababethinjiwe ngaphambili+ ukuba baqokelelane ndawonye eYerusalem;
8 yaye nabani na owayengazange afike+ kwisithuba seentsuku ezintathu ngokwesigqibo seenkosana+ namadoda amakhulu—iimpahla zakhe zonke zaziya kwahlulelwa intshabalalo+ aze yena ahlulwe+ kulo ibandla labantu abathinjiweyo.
9 Ngoko onke amadoda akwaYuda nakwaBhenjamin aqokelelana ndawonye eYerusalem kwisithuba seentsuku ezintathu, oko kukuthi, ngenyanga yesithoba+ ngomhla wamashumi amabini wenyanga leyo, yaye bonke abantu baqhubeka behleli kwindawo evulekileyo yendlu yoTHIXO oyinyaniso, bengcangcazela ngenxa yombandela lowo nangenxa yesiphango semvula.+
10 Ekuhambeni kwethuba uEzra umbingeleli waphakama waza wathi kuwo: “Nina nenze ngokungathembeki ngokuthi ninike abafazi basemzini+ indawo yokuhlala ukuze nongeze kwityala likaSirayeli.+
11 Ke kaloku yenzani uvumo+ kuYehova uTHIXO wookhokho benu nenze oko akholiswa kuko+ nizahlule kwizizwana zeli lizwe nakubafazi basemzini.”+
12 Laza lonke ibandla laphendula ngelizwi elikhulu lathi: “Kuphezu kwethu ukwenza kanye ngokwelizwi lakho.+
13 Noko ke, abantu baninzi, yaye lixesha lesiphango semvula, akunakumiwa phandle; yaye umsebenzi awunakuba ngowosuku olunye okanye ezimbini, kuba siye savukela kakhulu kulo mbandela.
14 Ngoko, iinkosana zethu+ mazincede zibe ngabameli bebandla lonke; yaye, bonke abo bakwizixeko zethu abaye banika abafazi basemzini indawo yokuhlala, mabeze kunye namadoda amakhulu esixeko ngasinye nabagwebi baso ngamaxesha amiselweyo, de sikuthothise ukuvutha komsindo kaThixo wethu kuthi, ngalo mbandela.”
15 (Noko ke, uYonatan unyana ka-Asaheli noYazeya unyana kaTikiva bema nxamnye+ noku, yaye bancedwa nguMeshulam noShabhetayi+ nabaLevi.)
16 Abo babethinjiwe+ benza ngaloo ndlela; yaye uEzra umbingeleli namadoda awayeziintloko zoobawo bezindlu zooyise,+ kwanabo bonke ngokwamagama abo, bazahlula baza baqalisa ukuhlala ngosuku lokuqala lwenyanga yeshumi+ ukuze babuze ngalo mbandela;+
17 bagqiba ngawo onke amadoda awayenike abafazi basemzini+ indawo yokuhlala ngosuku lokuqala lwenyanga yokuqala.
18 Abanye boonyana bababingeleli+ kwafunyaniswa ukuba babenike abafazi basemzini indawo yokuhlala; koonyana bakaYeshuwa+ unyana kaYehotsadaki+ nabazalwana bakhe, uMahaseya noEliyezere noYaribhi noGedaliya.
19 Kodwa bathembisa ngokuxhawula ngezandla ukuba baza kubalahla abafazi babo, nokuthi, njengoko babenetyala,+ kwakufanele kubekho inkunzi yegusha+ yomhlambi ngenxa yetyala labo.
20 Koonyana bakaImere+ yayinguHanani noZebhadiya;
21 koonyana bakaHarim,+ nguMahaseya noEliya noShemaya noYehiyele noUziya;
22 koonyana bakaPashure,+ nguEliyohenayi, uMahaseya, uIshmayeli, uNetaneli, uYozabhadi noEleyasa.
23 KubaLevi, nguYozabhadi noShimeyi noKelaya (oko kukuthi, uKelita), uPetahiya, uYuda noEliyezere;
24 kwiimvumi, nguEliyashibhi; kubagcini-sango, nguShalum noTelem noUri.
25 KwaSirayeli, koonyana bakaParoshe+ yayinguRamiya noIziya noMalekiya noMiyamin noEleyazare noMalekiya noBhenaya;
26 koonyana bakaElam,+ uMataniya, uZekariya noYehiyele+ noAbhedi noYeremoti noEliya;
27 koonyana bakaZatu,+ nguEliyohenayi, uEliyashibhi, uMataniya noYeremoti noZabhadi noAziza;
28 koonyana bakaBhebhayi,+ nguYehohanan, uHananiya, uZabhayi, uAtelayi;
29 koonyana bakaBhani, nguMeshulam, uMaluke noAdaya, uYashubhi noShehali noYeremoti;
30 koonyana bakaPahati-mowabhi,+ nguAdena noKelali, uBhenaya, uMahaseya, uMataniya, uBhetsaleli noBhinuwi noManase;
31 koonyana bakaHarim,+ nguEliyezere, uYishiya, uMalekiya,+ uShemaya, uShimeyon,
32 uBhenjamin, uMaluke noShemariya;
33 koonyana bakaHashum,+ uMatenayi, uMatata, uZabhadi, uElifelete, uYeremayi, uManase noShimeyi;
34 koonyana bakaBhani, nguMahadayi, uAmram noUweli,
35 uBhenaya, uBhedeya, uKeluhi,
36 uVaniya, uMeremoti, uEliyashibhi,
37 uMataniya, uMatenayi noYahasu;
38 koonyana bakaBhinuwi, nguShimeyi
39 noShelemiya noNatan noAdaya,
40 uMakenadebhayi, uShashayi, uSharayi,
41 uAzareli noShelemiya, uShemariya,
42 uShalum, uAmariya, uYosefu;
43 koonyana bakaNebho, nguYeyeli, uMatitiya, uZabhadi, uZebhina, uYadayi noYoweli noBhenaya.
44 Bonke aba bamkela abafazi basemzini,+ baza babandulula abafazi kunye noonyana babo.
Yithumele
Yithumele
Ezra 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=15&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
USamuweli Ukhetha Ukukhonza UYehova
Xa abantu ababemngqongile babengamhloneli uThixo, wenza ntoni uSamuweli oselula? Funda ibali elinemifanekiso kwiwebhsayithi okanye kwiPDF eprintiweyo.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
Khuthazeka
Ukuze into ikukhuthaze, umele ubone into eluncedo kuyo.
SILUNCEDO ngantoni isikolo? Siya kukunceda ufumane ubulumko, ibe iBhayibhile ithi “ubulumko buyakhusela.” (INtshumayeli 7:12) Njani? Umzekelo: Masithi uhamba kwisitrato esiyingozi. Yintoni obuya kuyikhetha—kukuzula wedwa okanye ukuphelekwa liqela labahlobo abanokukukhusela xa kuyimfuneko? Xa ufumene imfundo efanelekileyo, uba ngathi uneqela “labahlobo” abomeleleyo abasoloko besecaleni kwakho. Kaloku imfundo ikuxhobisa ngezi zinto:
Amandla okucinga. Isikolo sinokukunceda ufumane oko iBhayibhile ibhekisela kuko ngokuba “bubuchule nobulumko.” (IMizekeliso 3:21, IBhayibhile yesiXhosa yowe-1996) Ukuzuza obu buchule kuya kukunceda ukwazi ukuzicombululela iingxaki zakho kunokusoloko uxhomekeke ekubeni uncedwe ngabanye.
Ubuchule bokuphila nabanye. IBhayibhile ibongoza amaKristu ukuba azabalazele ukuba neempawu ezifana nokuzeka kade umsindo nokuzeyisa. (Galati 5:22, 23) Ukunxulumana nabantu abahlukahlukeneyo esikolweni kukunceda ufumane ithuba lokuzihlakulela kakuhle ezo mpawu, kuquka ukubanyamezela nokuba novelwano kwabanye—le mikhwa iya kukunceda naxa sele umdala.
Uqeqesho oluluncedo. Isikolo singakunceda ufunde imikhwa efanelekileyo yokusebenza, ize ke ikuncede ukwazi ukufumana umsebenzi yaye uhlale kuwo. Enye into, ukufunda ngakumbi ngezinto ezikungqongileyo, kuya kukunceda uzazi kakuhle wena nezinto ezibalulekileyo kuwe. (IMizekeliso 14:15) Xa uxhobe ngolo hlobo, uya kutsho ukwazi ukumela kakuhle izinto ozikholelwayo.—1 Petros 3:15.
Undoqo: Ekubeni kuyimfuneko ukufunda, akuyi kukunceda nganto ukuhlala ucinga ngezinto ongazithandiyo esikolweni. Endaweni yoko, zabalazela ukuba sikukhuthaze ngokucinga ngezi ngenelo zichazwe ngasentla. Mhlawumbi unokude ucinge nangezinye ezingakumbi!
Kutheni ungaqalisi kwangoku? Cinga ngeyona nto unokuncedwa kuyo kukuphumelela esikolweni.


text:
OOPOPAYI
Indlela Yokoyisa Umntu Okuntlontayo Ungakhange Umbethe
Funda ngesizathu sokuba abantu bantlonte abanye nendlela yokuyilwa ngokuphumelelayo le ngxaki.
Funda Okungakumbi
Ndiza Kwenza Ntoni Xa Ndihlutshwa Ngabanye?
Uninzi lwabantu abahlupha abanye luziva lungeloncedo. Eli nqaku lichaza into enokwenziwa ukuze kulungiswe le ngxaki.
Indlela Yokumelana Nengcinezelo Yoontanga
Ingcinezelo yoontanga inokwenza abantu abalungileyo benze izinto ezimbi. Yintoni omele uyazi ngayo, yaye unokumelana nayo njani?


text:
Want to see more from me? Click here!
Zachstronaut
... isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube isocube
Created by Zachary Johnson. Originally published on my old site tech.no.logi.es in February 2009.


text:
The Counter-Strike osemqoka ethandwayo graffiti esasifudula ukushiya uphawu yakho phezu kwiimephu, ezinokuphazamisa belinye, kwaye ngamanye amaxesha babedla kubo, uye wazisa ngasemva Valve for Counter-Strike: Global ekhubekisayo. Kwaye lo gama bophindo yangaphambili komdlalo osemqoka ukuba ikhona simahla yaye ungenziwa ngemfuneko, ezi kufafazwa ezintsha ngemigaqo ezimbalwa. Bacinge ziyafumaneka ziyathengiswa ngoku OPSkins.com
Ngezavenge Counter-Strike yangaphambili, umdlali ukufumana inani mda iintlawuliso - ngoku ba no kuphela 50. Emva izityholo etshiswe, umdlali kuya kufuneka ukuba ufumane ezintsha, kuba kuyo ngohlobo ngeveki kwi-umdlalo drop ngokuthi ekugqibeni phezulu, ngokusebenzisa iibhokisi graffiti ukuba zingathengwa, okanye intengiso graffiti ngamnye ukusuka OPSkins okanye ngokusebenzisa Market Steam.
iinguqulelo Ebekade Counter-Strike wanivumela ukuba ukwenza yesiko graffiti nawo nawuphi na umfanekiso ufuna ukusuka web (kokuba babe ngabo kwa imifanekiso R-wokujoyina) ngokuya ukuya kulwahlulo lLwencwadi iifayile umdlalo kunye ngokulinamathisela khona. Ungadibanisa uphiliso igrafiti usebenzisa ifayile .gif njengoko image source kwaye ukuba imodareyitha umncedisi okanye umdlali wayengafuni ukuba ababone, bakwazi ukucima msebenzi kuba nako ukudlala.
ngoku, kukho iindidi ezimbini iipateni graffiti ezikhoyo: monochrome kwaye multi-elimbala. Wokuqala uyakwazi ukufumana njenge erenkini phezulu sehle kwaye akwazi owo ukuthengwa ibhokisi graffiti. Inxalenye yemivuzo ukusuka kwiintengiso kwibhokisi graffiti uzakuya uluntu amagcisa emva iipateni, leyo ethetha ukuba baqhubeke ukuvelisa umsebenzi omtsha ngexesha elizayo. Zombini ezi ntlobo lwemilinganiselo nazo zithengiswe ithengiswa OPSkins okanye Market Steam.
Uyilo graffiti ikakhulu ngokusekelwe uyilo sticker ezikhoyo ngaphambili, ukwenzela ukuba sicinge ukuba kwixesha elizayo Valve ukuze kwakhiwe okhethekileyo itumente graffiti. umdla ngokwaneleyo, omnye iipateni Eyona graffiti ubonisa elibenobuzaza Yokubhomboloza kuyilo Dawn apho kwafuneka itshintshwe ngaphambili ngenxa kwemveliso; ukuze kuthi nje ukuba abe ngomnye esi zibiza kakhulu kwi emarikeni elizayo.
chrome_2016-10-07_12-40-24
Umfanekiso ngoncedo lwe Valve
Abadlali usenokusixhobisa iipateni ezininzi kangangoko befuna kwaye ungayicima kwi-umdlalo ukuze Sebenzisa ipateni ezahlukeneyo yokufefeza nganye, nangona bayakwazi ukutshiza kanye ngeenxa okanye wonke kuphela 45 imizuzwana (nayiphina into eza ngokukhawuleza) kwaye graffiti iya kuhlala imizuzu ezisixhenxe phezu isicelo de yaphela konke. Ngokutsho Valve: "Abadlali aqabe igrafiti kanye ngeenxa ngamnye, okanye wonke 45 imizuzwana, yeyiphi mfutshane. Ukufumana Povray kwi kwindlela umdlalo ngeenxa-esekelwe uya kuvumela umdlali ukuba aqabe igrafiti engakumbi. "
Imiphandle phezu kwiimephu apho graffiti kunokusetyenziswa izakubonisa imboniso kwegrafiti xa umdlali uzama ukutshiza phezu kwabo. Ukuba kumphezulu alubonisi imboniso njalo lomdlali akayi kuba nako negra phezu kwayo.


text:
“Ngoku Nisisizwana SikaThixo”
“Nanikhe anabi sisizwana, kodwa ngoku nisisizwana sikaThixo.”—1 PET. 2:10.
1, 2. Luluphi utshintsho olwenzeka ngePentekoste ka-33 C.E., yaye ngoobani ababa sisizwana sikaYehova? (Jonga umfanekiso osekuqaleni.)
IPENTEKOSTE ka-33 C.E. yayibalulekile kwimbali yabantu bakaYehova emhlabeni. Kwenzeka utshintsho olukhulu. Ngolo suku, uYehova wasebenzisa umoya wakhe ukuze asungule uSirayeli wokomoya—“uSirayeli kaThixo.” (Gal. 6:16) Okwesihlandlo sokuqala ukususela kwimihla ka-Abraham, abantu bakaThixo babengayi kwahlulwa ngolwaluko lokoqobo. Kunoko, uPawulos wathi ulwaluko lwelungu ngalinye lolo hlanga lutsha lwaluya kuba ‘lolwentliziyo ngawo umoya.’—Roma 2:29.
2 Amalungu okuqala ohlanga olutsha lukaThixo yayingabapostile nabanye abafundi bakaKristu ababengaphezu kwekhulu, ababehlanganisene kwigumbi eliphezulu eYerusalem. (IZe. 1:12-15) UThixo wathulula umoya wakhe kubo, baza baba ngoonyana bakhe. (Roma 8:15, 16; 2 Kor. 1:21) Kwatsho kwabonakala ukuba uYehova wayewamkele umbingelelo kaKristu waza wafaka umnqophiso omtsha endaweni yomnqophiso woMthetho. (Luka 22:20; funda amaHebhere 9:15.) Ngenxa yoko aba bafundi baba ngamalungu ohlanga lukaYehova olutsha. Umoya oyingcwele wabenza bakwazi ukushumayela ngeelwimi ezahlukeneyo ezazithethwa ngamaYuda nabantu ababeguqukele ebuYudeni, ababeze kubhiyozela uMthendeleko Weeveki wamaYuda, okanye iPentekoste eYerusalem, besuka kubo bonke uBukhosi baseRoma. Aba bantu baziva baza baziqonda ngeelwimi zabo “izinto zobungangamela zikaThixo” ezazishunyayelwa ngala maKristu athanjiswe ngomoya.—IZe. 2:1-11.
ISIZWANA SIKATHIXO ESITSHA
3-5. (a) Wathini uPetros kumaYuda ngePentekoste? (b) Lwakhula njani olu hlanga lutsha kwiminyaka yalo yokuqala?
3 UYehova wasebenzisa umpostile uPetros ukuba akhokele ekuvuleni indlela yokuba amaYuda nabantu ababeguqukele ebuYudeni babe ngamalungu olu hlanga lutsha, ibandla lamaKristu. Ngomhla wePentekoste, uPetros waxelela amaYuda ukuba ayemele amamkele uYesu, kanye lowo ‘ayembethelele esibondeni,’ kuba ‘uThixo wayemenze iNkosi wamenza noKristu.’ Xa eso sihlwele sabuza ukuba senze ntoni ngaloo nto, uPetros wathi: “Guqukani, yaye ngamnye wenu makabhaptizwe egameni likaYesu Kristu ukuze kuxolelwe izono zenu, kwaye niya kwamkela isipho sesisa somoya oyingcwele.” (IZe. 2:22, 23, 36-38) Ngaloo mini, kongezwa abantu abamalunga ne-3 000 kuhlanga olutsha olunguSirayeli wokomoya. (IZe. 2:41) Emva koko, ukushumayela kwabapostile ngenkuthalo kwaqhubeka kuvelisa iziqhamo ezingakumbi. (IZe. 6:7) Olu hlanga lutsha lwalukhula.
4 Kamva, umsebenzi wokushumayela wenziwa nakumaSamariya, ibe waphumelela. Amaninzi abhaptizwa ngumshumayeli wevangeli uFilipu, kodwa awazange awufumane kwangoko umoya oyingcwele. Iqumrhu elilawulayo elaliseYerusalem lathumela umpostile uPetros noYohane kumaSamariya awayesandul’ ukuguquka, ibe ‘bawabeka izandla, aza amkela umoya oyingcwele.’ (IZe. 8:5, 6, 14-17) Ngenxa yoko, nala maSamariya aba ngamalungu oSirayeli wokomoya.
5 Ngo-36 C.E., uPetros waphinda wanikwa inyhweba yokuvulela abanye abantu ithuba lokungena kuSirayeli wokomoya omtsha. Loo nto yenzeka xa wayeshumayela kwigosa lomkhosi waseRoma, uKorneli, nakwintsapho nabahlobo bakhe. (IZe. 10:22, 24, 34, 35) IBhayibhile ithi: “Ngoxa uPetros wayesathetha . . . , umoya oyingcwele wawela phezu kwabo bonke abo [babengengawo amaYuda ababeliva] ilizwi. Yaye abo bathembekileyo ababeze noPetros ababengabalukileyo bathi manga, ngenxa yokuba isipho sesisa somoya oyingcwele sasithululwa kwanaphezu kwabantu beentlanga.” (IZe. 10:44, 45) Ngenxa yoko, neeNtlanga ezingolungakanga zazinokuba ngawo amalungu oSirayeli wokomoya.
“ISIZWANA SEGAMA LAKHE”
6, 7. Amalungu olu hlanga lutsha ayeza kwenza ntoni ukubonisa ukuba ‘asisizwana segama likaYehova,’ kwaye ayenza ukusa kuwuphi umkhamo loo nto?
6 Kwintlanganiso yequmrhu elilawulayo lamaKristu okuqala eyayiqhutywa ngo-49 C.E., umfundi uYakobi wathi: “USimiyon [Petros] ubalise ngokucokisekileyo indlela uThixo okwesihlandlo sokuqala awayiphethulela ngayo ingqalelo yakhe ezintlangeni ukuba kuzo athabathe isizwana segama lakhe.” (IZe. 15:14) Esi sizwana sitsha esasithwele igama likaYehova sasiza kuquka amakholwa angamaYuda kunye naweentlanga. (Roma 11:25, 26a) Kamva uPetros wasibhalela esithi: “Nanikhe anabi sisizwana, kodwa ngoku nisisizwana sikaThixo.” UPetros walucacisa uthumo lwaso esithi: “Nisisizwe esinyuliweyo, ububingeleli basebukhosini, uhlanga olungcwele, isizwana esisesakhe ngokukhethekileyo, ukuze nivakalise ngokubanzi iimbalasane zalowo wanibizayo ukuba niphume ebumnyameni ningene ekukhanyeni kwakhe okungummangaliso.” (1 Pet. 2:9, 10) Sasimele sidumise lowo wayesithumile size sizukise igama lakhe ekuhleni. Sasimele sibe ngamangqina akhaliphileyo kaYehova, uMongami Wendalo Iphela.
7 NjengoSirayeli wokoqobo, uSirayeli wokomoya wabizwa nguYehova ngokuthi ‘ngabantu aziyilele bona, ukuze babalise indumiso yakhe.’ (Isa. 43:21) Loo maKristu okuqala avakalisa ngesibindi ukuba nguYehova kuphela uThixo wokwenene, ebhenca zonke izithixo ezazinqulwa ngelo xesha. (1 Tes. 1:9) Angqina ngoYehova nangoYesu “eYerusalem nakulo lonke elakwaYuda naseSamariya kude kuse nakwezona nxalenye zikude zomhlaba.”—IZe. 1:8; Kol. 1:23.
8. Umpostile uPawulos wabalumkisa ngantoni abantu bakaThixo benkulungwane yokuqala?
8 Omnye umKristu wenkulungwane yokuqala owayenesibindi yayingumpostile uPawulos. Emi phambi kwezilumko zabahedeni, waluthethelela ngesibindi ulongamo lukaYehova, “uThixo owenza ihlabathi nazo zonke izinto ezikulo, ekubeni Yena, eyiNkosi yezulu nomhlaba.” (IZe. 17:18, 23-25) Ngasekupheleni kohambo lwakhe lwesithathu lokushumayela ivangeli, uPawulos walumkisa amaKristu esithi: “Ndiyazi ukuba emva kokumka kwam kuya kungena iingcuka ezicinezelayo phakathi kwenu yaye aziyi kuwuphatha ngemfesane umhlambi, kwaye phakathi kwenu kuya kusuka amadoda aze athethe izinto ezijijekileyo ukuze abatsale abafundi emva kwawo.” (IZe. 20:29, 30) Olu wexuko wayesithi luyeza lwalusele lubonakala ekupheleni kwenkulungwane yokuqala.—1 Yoh. 2:18, 19.
9. Kwenzeka ntoni ‘kwisizwana segama likaYehova’ emva kokufa kwabapostile?
9 Emva kokufa kwabapostile, olo wexuko lwanwenwa okomlilo wedobo lwaza lwavelisa iicawa zeNgqobhoko. Endaweni yokuba abe ‘sisizwana segama likaYehova,’ amaKristu awexukileyo ade alisusa igama likaThixo kwiinguqulelo zawo zeBhayibhile ezininzi. Aye amkela amasiko obuhedeni aza amhlazisa uThixo ngeemfundiso zawo ezingasekelwanga kwizibhalo, “ngeemfazwe ezingcwele,” nangokuziphatha kakubi kwawo. Ngenxa yoko, kangangeminyaka engamakhulu uYehova wayenembinana yabantu abamnqulayo, kodwa engenaso “isizwana segama lakhe.”
UKUZALWA NGOKUTSHA KWESIZWANA SIKATHIXO
10, 11. (a) Waprofeta ngantoni uYesu kumzekeliso wakhe wengqolowa nokhula? (b) Wazaliseka njani umzekeliso kaYesu ngo-1914, ibe waba yintoni umphumo?
10 Kumzekeliso wakhe wengqolowa nokhula, uYesu waprofeta esithi kuza ixesha lobumnyama bokomoya elaliya kubangela ukuba kubekho uwexuko. Wathi, “xa baleleyo abantu” uMtyholi wayeya kuhlwayela ukhula kwintsimi eyayisele ihlwayelwe ingqolowa nguNyana womntu. Loo ngqolowa kunye nokhula zaziya kukhula kunye de ‘kupheliswe inkqubo yezinto.’ UYesu wacacisa wathi “imbewu entle” yayimela “oonyana bobukumkani” ngoxa “ukhula” lumela “oonyana bongendawo.” Ngexesha lesiphelo, uNyana womntu wayeza kuthumela “abavuni” bakhe, iingelosi, ukuze bahlule ingqolowa kukhula lokomfuziselo. Kwakuya kuqokelelwa oonyana boBukumkani. (Mat. 13:24-30, 36-43) Yenzeka njani loo nto, ibe yabangela njani ukuba uYehova aphinde abe nesizwana emhlabeni?
11 ‘Ukupheliswa kwenkqubo yezinto’ kwaqala ngo-1914. Ebudeni bemfazwe eyaqalisa ngaloo nyaka, loo mawaka ambalwa amaKristu athanjisiweyo, “oonyana bobukumkani,” ayethinjwe yiBhabhiloni Enkulu. Ngo-1919, uYehova wawahlangula, esenza kucace ukuba ahlukile ‘kukhula,’ okanye kumaKristu obuxoki. Waqokelela “oonyana bobukumkani” wabenza isizwana, ezalisekisa isiprofeto sikaIsaya esithi: “Kuya kuveliswa ilizwe ngeentlungu zokubeleka ngamini-nye na? Okanye kuya kuzalwa uhlanga ngesihlandlo esinye na? Kuba iZiyon ifikelwe yinimba yaza yazala oonyana bayo.” (Isa. 66:8) IZiyon, eyintsapho kaYehova yeengelosi, yavelisa oonyana bomoya bakaThixo baza baba luhlanga.
12. Abathanjiswa baye babonisa njani kule mihla ukuba ‘basisizwana sikaYehova’?
12 NjengamaKristu okuqala, “oonyana bobukumkani” abathanjisiweyo babemele babe ngamangqina kaYehova. (Funda uIsaya 43:1, 10, 11.) Ngenxa yoko, babeya kwahluka ngehambo yabo yobuKristu nangokushumayela ‘iindaba ezilungileyo zobukumkani kuze kube bubungqina kuzo zonke iintlanga.’ (Mat. 24:14; Fil. 2:15) Ngokwenjenjalo, baye banceda izigidi zabantu zaba ngamalungisa emehlweni kaYehova.—Funda uDaniyeli 12:3.
“SIZA KUHAMBA NANI”
13, 14. Yintoni emele yenziwe ngabo bangengawo amaSirayeli okomoya ukuze banqule uYehova ngendlela eyamkelekileyo, ibe loo nto yaprofetwa njani eBhayibhileni?
13 Siye sabona kwinqaku elandulela eli ukuba kuSirayeli wamandulo, abaphambukeli babenako ukumnqula ngendlela eyamkelekileyo uYehova, kodwa ke kwakufuneka banxulumane nabantu ababenze umnqophiso noYehova. (1 Kum. 8:41-43) Nanamhlanje ke, abantu abangengawo amaSirayeli okomoya bamele banxulumane nesizwana sikaYehova, “oonyana bobukumkani”—amaNgqina kaYehova athanjisiweyo.
14 Abaprofeti ababini bamandulo bachaza ukuba abantu abaninzi babeza kuthontelana ukuya kunqula uYehova kunye nesizwana sakhe kule mihla yokugqibela. UIsaya waprofeta wathi: “Izizwana ezininzi ziya kuhamba zisithi: ‘Yizani, masinyuke siye entabeni kaYehova, endlwini kaThixo kaYakobi; asiyalele ngeendlela zakhe, ukuze sihambe emendweni wakhe.’ Kuba kuya kuphuma umthetho eZiyon, nelizwi likaYehova eYerusalem.” (Isa. 2:2, 3) Nomprofeti uZekariya waprofeta esithi “izizwana ezininzi neentlanga ezinamandla ziya kuza zifuna uYehova wemikhosi eYerusalem zize zibongoze uYehova.” Wazichaza ‘njengamadoda alishumi aphuma kuzo zonke iilwimi zeentlanga,’ awayeya kuthi ngelifuziselayo abambe isondo loSirayeli wokomoya, esithi: “Siza kuhamba nani, kuba sivile ukuba uThixo unani.”—Zek. 8:20-23.
15. “Ezinye izimvu” ‘zihamba’ noSirayeli wokomoya kuwuphi umsebenzi?
15 “Ezinye izimvu” ‘zihamba’ noSirayeli wokomoya kumsebenzi wokushumayela iindaba ezilungileyo zoBukumkani. (Marko 13:10) Ziba yinxalenye yesizwana sikaThixo, kwaye ‘zimhlambi mnye’ nabathanjiswa, phantsi ‘komalusi omhle,’ uKristu uYesu.—Funda uYohane 10:14-16.
ZIFUMANELE UKHUSELEKO KWISIZWANA SIKAYEHOVA
16. Yintoni eza kwenziwa nguYehova ukuze kufike inxalenye yokugqibela ‘yembandezelo enkulu’?
16 Emva kokutshatyalaliswa kweBhabhiloni Enkulu, isizwana sikaYehova siza kuhlaselwa kanobom, ibe ngelo xesha kuza kufuneka sikhuselwe nguYehova njengabakhonzi bakhe. Ekubeni olo hlaselo luya kuba sisiqalo senxalenye yokugqibela ‘yembandezelo enkulu,’ nguYehova ngokwakhe oza kube ebambe iintambo kwaye yonke loo nto iya kwenzeka ngexesha afuna ngalo. (Mat. 24:21; Hez. 38:2-4) Ngelo xesha, uGogi uya kuhlasela “isizwana esihlanganiselwe ndawonye siphuma ezintlangeni,” isizwana sikaYehova. (Hez. 38:10-12) Xa kusenzeka loo nto, uYehova uya kuphumeza imigwebo yakhe kuGogi nakubalandeli bakhe. UYehova uya kuluphakamisa ulongamo lwakhe aze angcwalise igama lakhe, kuba uthi: ‘Ngokuqinisekileyo ndiya kuzazisa phambi kwamehlo eentlanga ezininzi; zazi ukuba ndinguYehova.’—Hez. 38:18-23.
17, 18. (a) Xa uGogi ehlasela isizwana sikaYehova, yiyiphi imiyalelo esiza kuyifumana? (b) Yintoni esimele siyenze ukuba sifuna uYehova asikhusele?
17 Xa uGogi eqalisa ukuhlasela, uYehova uya kuthi kubakhonzi bakhe: “Hambani, bantu bam, ningene emagumbini enu angaphakathi, nize nivale iingcango zenu emva kwenu. Zifihleni umzuzwana kude kudlule isiqalekiso.” (Isa. 26:20) Ngelo xesha, uYehova uya kusinika imiyalelo eza kusindisa ubomi bethu, kwaye kusenokwenzeka ukuba ‘amagumbi angaphakathi’ aya kuba ngamabandla esikuwo.
18 Ngoko, ukuba sifuna ukukhuselwa nguYehova ngembandezelo enkulu, simele siyamkele into yokuba uYehova unesizwana sakhe apha emhlabeni, kwaye usilungelelanise saba ngamabandla. Simele siqhubeke simi ngakwicala laso kwaye sinxulumane nebandla lasekuhlaleni. Ngamana singawaphinda ngeentliziyo ezipheleleyo amazwi omdumisi athi: “Usindiso lolukaYehova. Intsikelelo yakho ikubantu bakho.”—INdu. 3:8.


text:
ULefèvre d’Étaples
—Wayefuna Nabantu Abaqhelekileyo Balazi ILizwi LikaThixo
KWAKUNGENTSASA yangeCawa ekuqaleni kweminyaka yoo-1520. Abemi baseMeaux, idolophana ekufuphi naseParis, zange bayikholelwe into ababeyiva ecaweni. Babemamele kufundwa iincwadi zeVangeli ngolwimi lwabo lweenkobe, isiFrentshi endaweni yesiLatini!
Umguquleli weBhayibhile owabangela oku, uJacques Lefèvre d’Étaples (ngesiLatini, nguJacobus Faber Stapulensis), kamva wabhalela oyena mhlobo wakhe amthandayo esithi: “Soz’ uyithelekelele indlela uThixo abashukumisa ngayo abantu abaqhelekileyo kwezinye iindawo ukuba bamkele iLizwi lakhe.”
Ngelo xesha, iCawa yamaKatolika nabefundisi bezakwalizwi baseParis babengafuni nokuyibona into yokusetyenziswa kweenguqulelo zeBhayibhile kubantu abaqhelekileyo. Yintoni ke eyabangela ukuba uLefèvre aguqulele iBhayibhile ngesiFrentshi? Wabanceda njani abantu abaqhelekileyo balazi iLizwi likaThixo?
WAFUNA EYONA NTO ITHETHWA ZIZIBHALO
Ngaphambi kokuba abe ngumguquleli weBhayibhile, uLefèvre wayezimisele ukubuyisela eyona nto yayithethwa ziincwadi zamandulo zefilosofi nezakwalizwi. Waphawula ukuba imibhalo yamandulo yonakaliswa ziinguqulelo ezilahlekisayo zeminyaka eyadlulayo neempazamo zazo. Xa wayephanda ngeyona nto yayithethwa yimibhalo yamandulo, waqalisa ukufundisisa iBhayibhile eqhelekileyo yeCawa yamaKatolika, iVulgate yesiLatini.
Ukufundisisa kwakhe iZibhalo kwabangela ukuba afikelele kwisigqibo sokuba “ukufundisisa iLizwi likaThixo kukodwa nje kunika ithemba . . . Ulonwabo olungenakuthelekiswa nanto.” Ngenxa yoko, uLefèvre wayeka ukufunda ifilosofi waza wazinikela ekuguquleleni iBhayibhile.
Ngo-1509, uLefèvre wapapasha uphando alwenzileyo ngeenguqulelo zesiLatini ezintlanu zencwadi yeeNdumiso, * kuquka nezinto azilungisileyo kwiVulgate. Ngokwahlukileyo kubafundisi bezakwalizwi ababekho ngelo xesha, wazimisela ukufumanisa “eyona nto” yayithethwa ziivesi zeBhayibhile. Indlela awayezitolika ngayo iZibhalo yaba nempembelelo enkulu kubaphengululi beBhayibhile.
ULefèvre owazalelwa kwiCawa yamaKatolika wayeqinisekile ukuba icawa yayinokutshintsha kuphela xa abantu abaqhelekileyo babezifundiswe kakuhle iZibhalo. Kodwa iZibhalo zaziza kubanceda njani abo bantu xa zazibhalwe ngesiLatini?
INGUQULELO YEBHAYIBHILE EFUMANEKA KUBO BONKE
Indlela uLefèvre awayelithanda ngayo iLizwi likaThixo yabangela ukuba azimisele ukuba lifumaneke kubantu abaninzi. Ukuze yenzeke loo nto, ngoJuni 1523, wapapasha imiqulu emibini emincinane yeencwadi zeVangeli ezaziguqulelwe ngesiFrentshi. Le miqulu mincinane, eyayinexabiso elincinane kakhulu kuneBhayibhile eqhelekileyo, yabangela ukuba nabantu abangathathi-ntweni babe neBhayibhile.
Ngoko nangoko abantu abaqhelekileyo bazamkela ngezandl’ ezishushu ezo Bhayibhile. Amadoda nabafazi, bonke babenomdla wokufunda amazwi kaYesu ngolwimi lwabo lweenkobe, kangangokuba eziyi-1 200 ezaprintwayo ekuqaleni zaphela kwiinyanga nje ezimbalwa.
WAYIMELA IBHAYIBHILE
Kwintshayelelo yeencwadi zeVangeli, uLefèvre wathi uziguqulele ngesiFrentshi ukuze amarhamente “angabantu abaqhelekileyo” “aqiniseke ngenyaniso ekwezi ncwadi ngokufanayo nabo baneeBhayibhile zesiLatini.” Yintoni eyayibangela ukuba uLefèvre abe nomdla kangaka wokunceda abantu abaqhelekileyo bazi eyona nto ifundiswa yiBhayibhile?
Wayeyazi kakuhle ukuba iimfundiso zabantu nefilosofi zibalahlekisile abantu beCawa yamaKatolika. (Marko 7:7; Kolose 2:8) Wayeqinisekile ukuba lalifikile ixesha lokuba kushunyayelwe inyaniso ekwiincwadi zeVangeli “kulo lonke ihlabathi, ukuze abantu bangaphindi balahlekiswe ziimfundiso zabantu.”
Wayezimisele nokubhenca ubuxoki babantu ababengafuni nokuyibona inguqulelo yeBhayibhile yesiFrentshi. Wachaza indlela abangabahanahanisi ngayo esithi: “Baza kubafundisa njani [abantu] ukuba bazigcine zonke izinto ezazithethwe nguYesu Kristu ukuba abanamdla wokuba umntu ongathathi-ntweni azibonele aze azifundele iVangeli kaThixo ngolwimi lweenkobe?”
Ayothusi ke into yokuba abezakwalizwi kwiYunivesithi yaseParis, iSorbonne, bakhawuleze bafune ukumval’ umlomo uLefèvre. NgoAgasti 1523, zange bafune nokuzibona iinguqulelo zolwimi lwenkobe nengcaciso eyayikuzo, besithi “ziyingozi eCaweni.” Ukuba wayengangenelelanga uKumkani wamaFrentshi, uFrancis I, uLefèvre kwakuza kuthiwa ngumwexuki.
LO MGUQULELI “UTHE CWAKA” WAWUGQIBA UMSEBENZI WAKHE
ULefèvre akazange avumele iingxoxo ezitshis’ ibunzi ngomsebenzi wakhe ukuba zimphazamise ekuguquleleni iBhayibhile. Ngo-1524, emva kokuba egqibe iZibhalo zesiGrike (ezibizwa ngokuba yiTestamente Entsha), wakhulula inguqulelo yesiFrentshi yeeNdumiso ukuze amakholwa akwazi ukuthandaza “ngokuzinikela nangentliziyo yawo yonke.”
Ngoko nangoko, abezakwalizwi eSorbonne bahlolisisa loo nguqulelo kaLefèvre. Bengalibazisanga bayalela ukuba ezi Zibhalo zesiGrike zitshiswe phambi kwamehlo abantu, baze bathi eminye imibhalo “ihambisana neemfundiso zikaLuther.” Xa bathi makathethelele izinto azibhalileyo, uLefèvre “wathi cwaka” waza wabalekela eStrasbourg. Apho wafika waqhubeka eguqulela iBhayibhile ngokufihlakeleyo. Nakuba abanye babesithi akanamqolo, wayeqonda ukuba le yeyona ndlela ilungileyo yokuphendula abo babengazixabisanga ‘iiperile’ eziseBhayibhileni.
Ngasekupheleni konyaka ebalekile, uKumkani uFrancis I wakhetha uLefèvre ukuba afundise unyana wakhe owayeneminyaka emine, uCharles. Lo msebenzi wamnika ixesha elininzi lokuba agqibe ukuguqulela iBhayibhile. Loo Bhayibhile yaprintwa ngo-1530, kummandla ongaphandle kweFrance, eAntwerp, ngemvume kaKumkani uCharles V. *
ITHEMBA ELIKHULU NOKUPHOXEKA
Ubomi bakhe bonke, uLefèvre wayenethemba lokuba icawa iza kuziyeka iimfundiso zabantu ize ibuyele kulwazi oluchanileyo lweZibhalo. Wayekholelwa ekubeni “ilungelo okanye umsebenzi womKristu ngamnye kukuzifundela iBhayibhile.” Yiloo nto wayesebenza nzima kangaka ukuze iBhayibhile ifumaneke kubo bonke. Nangona umnqweno wakhe wokubona icawa itshintsha ungazange wenzeke, imisebenzi yakhe kusathethwa ngayo nanamhlanje
^ isiqe. 8 I-Fivefold Psalter yayineenguqulelo ezintlanu zeeNdumiso kwimihlathi eyahlukeneyo, inaso nesicangca esinemixholo ethetha ngoThixo, kuquka iTetragrammaton, oonobumba abane besiHebhere abamela igama likaThixo.
^ isiqe. 21 Kwiminyaka emihlanu emva koko, ngo-1535, umguquleli wesiFrentshi uOlivétan, wakhulula eyakhe inguqulelo yeBhayibhile awayeyibhale ngokusuka kwezeelwimi zamandulo. Xa wayeguqulela iZibhalo zesiGrike, waxhomekeka kakhulu kwiinguqulelo zikaLefèvre.
Funda Okungakumbi
Ngaba IBhayibhile Ithetha Inyani?
Ukuba iBhayibhile yabhalwa nguThixo, ifanele yahluke kuzo zonke iincwadi.


text:
Umboniso WeBhayibhile Owahlukileyo EFransi
Amawaka eendwendwe ezeza kwingqungquthela yango-2014 eyayiseRouen kumntla weFransi abona umboniso owawubalaselisa umxholo othi “IBhayibhile—Ukutyubela Iminyaka.”
Kwakudlalwa iividiyo ezithetha ngemibhalo-ngqangi yeBhayibhile yamandulo ezathimb’ ingqalelo yeendwendwe ezininzi. Iindwendwe zazifunda ngendlela icebiso leBhayibhile eliluncedo ngayo, ukuchana kwayo ngokwembali nangokwesayensi nokusasazwa kwayo ngokubanzi.
Lo mboniso wabonisa indlela iBhayibhile eye yasinda ngayo ukutyhubela iminyaka nokuba ngoku abantu abaninzi banemibhalo yabo eprintiweyo nekwizinto ze-elektroniki. Iindwendwe zaphiwa iNguqulelo Yehlabathi Elitsha, iBhayibhile epapashwe ngamaNgqina kaYehova ngeelwimi ezingaphezu kweziyi-120.
Iindwendwe ezininzi zakuxabisa gqitha oko kwenziwa ngamaNgqina, ukwenza ukuba iBhayibhile ifumaneke kuwonke-wonke. Njengoko omnye unontlalo-ntle wayebuka nolutsha, wathi: “IBhayibhile yinxalenye yobomi bethu. Sifanele siphile ngayo. Sihlandlo ngasinye ndiyifunda, ziyacombuluka iingxaki zam.”
Omnye umakhulu ona-60 wothuka akufumanisa ukuba ezi Bhayibhile zifumaneka simahla. Wathi: “Sifanele sonke siqalise ukuyifunda kuba sonke siyayidinga.”
Funda Okungakumbi
Izizathu Zokuyikholelwa IBhayibhile—Ichanile Ngokwembali
Ngaba iBhayibhile ichanile ngokwembali nakwizinto ezingenamsebenzi?
Ngaba INguqulelo Yehlabathi Elitsha Ichanile?
Kutheni iNguqulelo Yehlabathi Elitsha yahluke kangaka kwezinye iiBhayibhile?
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?